Gomera - Wikipedia, entziklopedia askea.\n28°06′54″N 17°13′30″W / 28.115°N 17.225°W / 28.115; -17.22528°06′54″N 17°13′30″W / 28.115°N 17.225°W / 28.115; -17.225\nGomera Afrikako kostaldeko uharte bat da, Ozeano Atlantikoan kokatua, Espainiarena. Kanariar uharte txikienetan bigarrena da (Hierro baizik ez da txikiagoa). Santa Cruz Tenerifekoko probintzian dago. 21.952 biztanle zituen 2006an, eta 369 km2 ditu. Hiriburua San Sebastián de la Gomera da.\nKolonizazioaren eraginez, jatorrizko guantxe hizkuntza galdu zen, eta gaur egun gaztelania hitz egiten da gehienbat. Hala ere, oraindik badira hainbat toponimo guantxe: Arure, Alajeró, Alojera, Agulo, Arguamul, Garajonay, Guadá, Taguluche, Tazo, Tesina, Tajaque, Chipude eta abar.\nUhartean 6 udalerri daude:\nGarajonay mendia (1.487 m) uharteko mendirik garaiena da, erdialdean kokatutakoa. Haren inguruan, natura parkea sortu dute.\n« Kanarietako Gomeran kontatzen duten elezaharrak dioenez, bertako Gara printzesaren edertasunak Tenerifeko Jonay printzea erakarri omen zuen. Garak, leinukide ez zirenekiko harremanak debeku zituenez, ezezkoa eman zion hasieran; baina gerora, ikusiz Jonayk zion amodioa benetakoa zela, eta harekin alde egitera deliberaturik, atxilo zeukaten Jonay askatu eta Tenerife aldera ihes nahi izan zuen berarekin. Bikoteak ez zuen lortu, baina, itsasoratzea, eta, bertakoek jazarririk, uharteko gailurrik gorenean inguratu eta bakartu zituzten; harrapatuko zituzten beldur eta amore eman nahi ez zutenez, txilar adar baten bi muturrak zorroztu, bien artean jarri, eta elkar besarkatu zuten betiko. Harrezkero, Garajonay deritzo gailur horri. »\nKanarietako uharte batzuetan, oso bitxia da klima: ipar-ekialdetik jotzen duten alisioek urez kargatutako hodeiak ekarrarazten dituzte itsasotik lehorrera, eta ipar aldera jotzen duten mendi mazelekin topo egitean hantxe geratzen dira itsatsirik —behe laino heze, lanbro zuri—, dakarten ura bertako zuhaitzen adar-hostoetan kondentsaraziz; alisioen laztan horrek oparitutako ihintz gozoa, gero, tantaka-tantaka erortzen da lurrera, dena blaituz. Hartara, oso maiz, uharteotako ipar aldean egiten duen eguraldiak ez du zerikusi handirik hego aldean egiten duenarekin, ez eta milioika urtetan zehar bi aldeetan sorturiko paisaiak ere: ipar aldeko berde-heze emankorrak eratutako oihan epela —bertakoek monteverde esaten diote, mendi berdea— hego aldeko basamortu hori-antzu eta idorraren ifrentzua da, inondik ere, eta halaxe agertuko zaio supituki edozein bidaiariri, iparretik hegorantz –edo alderantziz– iragatea suertatzen zaiolarik. Gomera da uharte horietako bat, Atlantikoaren erdian eta Saharako basamortuaren latitude bertsuan dagoena.\n(Gaztelaniaz)(Ingelesez)(Alemanez) Gomerako turismo partzuergoaren webgunea\n(Gaztelaniaz) Todo Gomera[Betiko hautsitako esteka]\nOrriaren azken aldaketa: 29 iraila 2021, 08:58.


Berangoko Udalak 30 ikastaro inguru eskainiko ditu urritik aurrera - - Hiruka.eus\nUkberri 2014-09-18 18:36\nBerangoko Udalaren Kultura eta Berdintasun Sailek urritik aurrera abiaraziko diren ikastaroak aurreratu dituzte jadanik. Eskaintzak 18 urtetik gorakoentzako ikastaroak hartzen ditu, Santa Anako kultur etxean. Bertan ere umeei zuzendutako lau espezialitate eskainiko dira. Horiei guztiei Nagusien Etxean emango direnak gehitu beharko zaizkie. Jarduera gehienak Santa Anako kultur instalazioetan izango dira. Han abiaraziko da urteroko izaerako ikastaro dozena bat, 18 urtetik gora duten pertsonei zuzenduta. Bikoitza izango den altzariak zaharberritzeko eskaintzak jarraituko du eta goizez edo arratsaldez egiteko aukera egongo da. Halaber, orain arte lortutako harrera onak zur-tailu espezialitatea mantenduko du. Eskulanetako eta areto-dantzetako bi maila desberdin emango dira, hasten direnentzat eta aurreratuago dauden pertsonentzat. Ikastaroek urteroko izaera izango dute, urritik maiatzera, hain zuzen ere. Kostua desberdina izango da aktibitatearen arabera. Gutxienez 54 euro ordaindu behar izango dituzte eta gehienez 101 euro Berangon erroldatuta daudenek. Argazkian, ikastaroetako batzuk Berangoetan izango dira.\nHorrez gain, Nagusien Etxeko jarduerak ere urrian hasiko dira. Gimnasia, areto-dantzak eta tai ji eskainiko dira eta abesbatzak ere kurtsoari hasiera emango dio. Azken kasu honetan ezinbestekoa izango da izena ematea. Hala ere, kurtso desberdinetan apuntatzeko denbora dago, matrikulazio epea, aurreikusten denaren arabera, irailaren 19ra zabalduko baita.


SAP Business ONE ERP Gasteizen | Oreka IT\nenpresa guztientzako. produktibitatea hobetu eta prozesuak automatizatzen ditu.\nzer da sap business one?\nSAP Business One, negozio kudeaketarako sistema bat da. Erabilterraza eta moldagarria, zure erakunde edo enpresaren prozesu edota gai guztien gaineko datuen kontrola izango duzu, prezio onean eta barne baliabide informatiko gehigarriren beharrik gabe.\nBusiness One-n balorea ikusgarri eta neurgarria da: prozesuak erraztu eta automatizatzen dituenez, produktibitatea handitzen du. Erabakiak hartzea zein kostuak murriztu edo enpresako ekintza-sail ezberdinetako integrazio eta kontrol faltaren ondorioz, bezeroek kontratatutako zerbitzuetan arazoak egotea saihesten ditu ere.\nnori zuzenduta dago sap business one?\nHurrengo ezaugarriren bat duten ETE-rentzat\n2 – 200 langile/\n100k – 50M€ fakturazioa /\nKudeaketa erraza, komplexu edo egoitza anitzekoa\nNeurrira egindako garapenak eskaintzen dituzten eta ERP estandarra eta mantenu erraza duena bilatzen duten ETE-ak\nAplikazio anitzak eskaintzen dituzten (kontularitza, Excel taulak, eta abar) eta bere kudeaketa alor guztiak barneratzen dituen irtenbide integrala bilatzen duten ETE-ak\nSAP Suite ERP edo SAP Business One duten enpresen hornitzaile diren ETE-ak eta informazio edo txostenak elkar partekatzea bilatzen dutenak\nLangileen aldetik, kudeaketa praktika onak adostea bilatzen duten ETE-ak\nHazten ari diren eta negozioaren hazkuntza horretara egokitzeko ahalmenik ez duen ERP estandarra erabiltzen duten ETE-ak\nzergatik aukeratu sap business one?\nErakunde baten kudeaketa alor guztiak integratzeko eta kudeatzeko gaitasuna: finantzak, kontularitza, salmentak, inbentario eta logistika, produkzioa, baliabideak, MRP, bezero kudeaketa, salmenta osteko zerbitzuak eta SAT, proiektu kudeaketa, giza-baliabideen kudeaketa, analisiak eta txostenak\nTamaina ezberdinetako erakundeetara egokitzeko ahalmena, microETEak edo startups-etatik, egoitza anitzeko negozioetaraino. Edonola ere, erakundearen eboluzio eta hazkuntzara egokitzeko erraztasuna.\nFabrika Digitalerako, fabriketan datuen irakurketa, biltegi azkarrak, Internet of Things eta abarreko funtzionalitate zehatzak eta modulu aurreratuak barneratzen ditu. Business One enpresen eraldaketa digitala aurrera eramateko produktua da\nBusiness One sektore zehatzetako berezitasunak asetzeko prestatuta dago: zerbitzuak, ikerketa-zentroak, kooperatibak, mantenu eta laguntza teknikoko zerbitzua, elikadura eta lehenengo-sektorea, proiektu kudeaketa, hornikuntza enpresak, ehungintza, eta abar.\nInformaziora sarbide azkarra eta datuen osotasuna bermatzen duen programa. Honek, kostuak eta eragozpenak saihesten ditu, adibidez, fluxu logistiko eta inbentarioetan. Enpresarentzako kritikoak izan daitezkeen prozesuen automatizazioa. Erakundearen informazio eta datu guztien, langileen denborak murriztea eta erabakiak hartzea arintzea ahalbidetzen duen zentro edo biltegi bateratua\nErabiltzeko eta ikasteko erraza. Interfaze intuitiboa eta ikusgarria. Langileen rol ezberdinetara egokitutako erabiltzaile cockpit-a.\nDenbora laburrean ERP-az gozatzeko aukera eskaintzen duen inplementazio prozesu arina\nNeurrira sortutako instalazioa: bezeroen zerbitzarietan edota hodeian, Oreka IT-ko Datuen Zentroari esker.\nHodei-zerbitzua, bezero bakoitzak kudeatzeko ahalmena eta bere beharretara egokituta: monitorizazio jarraitua, back-up programatuak, segurtasun neurri guztiekin eta baliabideen kudeaketa\nSAP Business One 40 herrialderen araudiekin bat egiten du. 27 hizkuntzatan erabilgarri. Moneta anitzetan lan egiteko ahalmena du ere\nMicrosoft Office eta Outlook-ekin bateragarria. Webgune eta online plataforma ezberdinekin konekta erreza da. Beste sistema batzuekin bateratzeko ahalmena. EDI aukera ematen du ere, (datuen trukaketa elektronikoa), bezeroekin, hornitzaileekin edota bankuekin\nOreka IT-k tresnaren gaineko edozer gaiari buruz aholkatzen dizu, erabiltzaileei laguntza zerbitzua edota tresnaren eboluzio funtzionala. Gure lantaldearekin harreman zuzena, 24/7 euskarria fabrikatzailearekin.\nRSP euskarri duen plataforma, ERP-aren adierazle kritikoak kontrolatzeko, bezeroaren beharretara egokitutako backup sistemarekin\nSAP Certified Application Associate – SAP Business One Release 10.0\nETE-entzako zerbitzu informatiko integrala\nZure ETE-ko behar informatiko guztiak asetzen ditugu\nOreka I.T.-k behar informatikoak azpikontratatu behar dituen Enpresa Txiki eta Ertainentzako produktu berezi bat garatu du. Badakigu zein garrantzitsua den ETE-entzat euren denbora eta baliabideak optimizatzea, horregatik zerbitzu informatikoen hornitzaile eraginkor eta hurbila izan nahi dugu. Edozein behar digitalen inguruko aholkularitza ematen dugu.\nZerbitzu guztiak, hornitzaile bakarra.\njar zaitez harremanetan business one sailarekin eta eska ezazu doako erakusketa


ORAINTXE DA GARAIA. AHT GELDITU! Manifestazioa Durangon. | AHT-ren Aurkako Asanblada\nEskualde honetan proiektu honen kaltetu zuzenak izanda eta proiktu honek izango duen eragin sozial, ekonomiko ta ekologikoa kontuan izanik jendartean eta herrietan informazio, eztabaida eta pozesu parte hartzailea abian jartzea beharrezkoa ikusten dugu. Gero eta gehiago bait gara Euskal herri osoan makroproiektu inposatzaile honen aurka gaudenok, ta ez da harritzekoa, â€œEuskal Yâ€-az gain Nafarroako AHT-ren korridorea eta Iparraldean ere kontrako erantzun indartsua sortzen ari den AHT-ren linea berria ezarri nahi baitute.\nAHT-ren proiektua inposizio hutsa izan dela argi dago, eztabaida sozialari inolako aukerarik eman ez zaiolarik. Justizia soziala, oreka ekologikoa ta herritarren benetako erabakitze eskubidea bermatu beharrean AHT-a inposatu digute. Aurki, Espainako gobernuak eraikuntza lanak Legutio eta Durango artean egiteko lehiaketara atera berri dituen 354 miloi euroko kontratuek zein Arrazua-Ubarrundia eta Legutio artean lanak datorren hilean hasteko arrisku larriarengatik alarma egoera azpimarratu nahi dugu.\nDurangaldeari dagokienez, 2 tramo lizitatu dituzte:\nAbadiño-Durango artekoa, 3,5 km-takoa eta 71,3 milloi euroko aurrekontuaarekin, 24 hilabeteetan egiteko. Tramo honen barruan Mendigain eta Eguzkitzako tunelak daude sartuta.\nArrasate-Elorrio artekoa,4,44km-takoa eta 100,8 milloi euroko aurrekontuarekin, 40 hilabetetako epean burutzekoa. Tramo honen barruan Udalaitzeko 3,1 km-ko tunel bat dago sartuta eta karraskainen 400m-ko tunela.\nAzkenik, Garrio Sailak iragarri duen Ustezko kanpaina â€œInformatiboâ€ berriaren harira, halako kanpainek makillaje demagogiko eta gezurti baten azpian AHT-k ingurugiroari, nekazaritzari, ekonomiari,lurraldearen orekari eta ondorioz gizarte osoari eragingo lizkieken kalte larriak estaltzen dituzten kanpaina propagandistiko hutsak direla salatu nahi dugu.\nGuzti hau dela eta, eskualde hontako AHT Gelditu! Elkarlana osatzen dugun sindikatuek, talde ekologistek, AHT-ren aurkako asanbladak, herrietako taldeek, gizarte migimenduek eta alderdi politikoek, datorren larunbatean arratsaldeko 7etan Durangoko Santa Ana Plazatik irtengo den manifestaziora deia egiten dute.\nManifaren ostean, Andra Marin Antzerkia: â€œEuzkal Pastelaâ€\n22:30etan Txosnagunean Kontzertua:\n-Lengua de trapo(Bilbo-Runba) -Garganboig(Castelló-Punk Hard Core)\n-Zinc (Madril- Hard Core)


Irakurletzak | Etxepare Euskal Institutua\nEuskararen eta euskal kulturaren ezagutza eta prestigioa nazioartean sustatzeko, Etxepare Euskal Institutuaren jarduera nagusietako bat euskara eta euskal kultura irakurletza programa bere gain hartu eta osatzea izan da.\nPrograma honen bitartez munduko unibertsitateetan irakasten da euskara eta euskal kultura, helburu horretarako Institutuarekin sinatutako beste hainbeste lankidetza hitzarmeni esker. 2016-2017 ikasturtean, 18 herrialdetako 35 unibertsitate ezberdinetan klaseak ematen dituzten 30 irakurlek osatzen dute Institutuaren irakurletza sarea.\nBaina, zer da irakurle bat? Euskal Herritik kanpoko unibertsitateren batean euskara eta euskal kultura eskolak ematen dituen irakaslea da. Horrez gain, esparru akademikoan gure hizkuntzaren eta kulturaren ordezkari eta dinamizatzaile izateaz ere arduratzen da, kultur ekintzak antolatuz.\nIrakurle izateko, deialdi publiko bidez argitaratzen den hautaketa prozesu batean parte hartu behar da. Bertan adierazten dira, besteak beste, bete beharreko baldintzak eta merituen baliospena, ebaluazio sistema, ebaluazioa egingo duen batzordearen osaketa, etab.\nEgungo irakurleen eta etorkizunekoen prestakuntza sendotzeko, 2011. urtetik aurrera Etxepare Euskal Institutuak "Excellence in Basque Studies" ikastaroa antolatzen du urtero, uda partean, UPV-EHUko Udako Ikastaroekin elkarlanean. Bestalde, 2014. urteko udazkenaz geroztik Atzerriko unibertsitateetan eta goi-mailako zentroetan euskara irakasteko prestakuntza programa ere eskaintzen du Institutuak, EHUko Euskara Errektoreordetzarekin lankidetzan.


Kebaberako betegarria, oilasko-haragiarekin - Mercadona\nGainera, beste berri on bat dugu: betegarri zaporetsu honen ezaugarriak hobetu ditugu, oilasko-haragi gozoenarekin “kebab-esperientzia” atsegina izan dezazun.\nPixkanaka, gure denda guztietara eramaten ari gara produktu hori. Horregatik, ekainetik aurrera hurbilen duzun Mercadonan aurkituko duzu. Ez geratu probatu gabe!\nNola prestatu Mercadonaren Kebaberako betegarria?\nMercadonaren Kebaberako betegarria 300 g-ko paketetan eros dezakezu; neurri aproposa da lagunekin edo familiakoekin partekatzeko.\nOso erraz eta arin prestatzen da.\nProduktua izoztuta dagoenez, –18 °C-tik beherako tenperaturan gordetzea komeni da. Prestatu ondoren, ez izoztu berriro; gorde 0-4 ºC artean, eta kontsumitu 48 ordu igaro aurretik.\nPrestaketa: jarri bi koilarakada olio zartagin batean, eta bota betegarria desizoztu gabe; berotu 5-6 minutuz su ertain-altuan.\nEta zuri nola gustatzen zaizu gehien gure Kebaberako betegarria?\nZuk aukeratu nola gozatu Mercadonaren Kebaberako betegarriaz eta haren Döner Kebab-erako Halal Haragi goxoaz. Aukera hauek gomendatzen dizkizugu:\nKebaba pita-ogiarekin egin dezakezu. Gehitu letxuga, juliana eran moztuta, Kebaberako betegarria eta jogurt-saltsa. Horrela, jaki turkiarraren benetako zaporea lortuko duzu minutu gutxian.\nPrestatu kebab zaporetsua fajitekin. Adibidez, jogurt-saltsarekin, Cherry tomatearekin, tipularekin, tipulinarekin, piperbeltzarekin, gure Kebaberako betegarriarekin eta limoi-zorrotada batekin. Baietz errepikatu!\nNahiago baduzu, platerean ere goza dezakezu kebaberako betegarriaren zapore biziaz. Ezin hobeto ezkontzen da arroz pixka batekin, baina entsaladarekin ere gustatuko zaizu.\nKebab-pizza bikain bat egiteko osagai nagusi gisa ere erabil dezakezu gure Kebaberako betegarria; munduko errezetarik famatuenetako bi elkartuko dituzu hala. Oraindik ez duzu probatu?\nKonbinazio horiekin edo zuk nahi duzun beste edozein eratan, gozatu Mercadonaren Kebaberako betegarriarekin, eta ezagutu turkiar sukaldaritzak eskaintzen dizun zaporea, erraz eta arin prestatzeko moduan.\nGozatu Gari-talotxo % 100 osokoen hiru errezeta hauekin: izokin ketuarekin, oilaskoarekin eta gazta-kremarekin edo barazkiekin.\nUne gozoak partekatzeko\nDasta ezazu gure haragi-bolen kalitate-hobekuntza\nEzagutzen dituzu Mercadonako edari begetalak? Aukera ematen dizute modu osasuntsu eta zaporetsuan elikatzeko eta hidratatzeko. Edari horiek landare-jatorriko proteinetan oinarritzen dira, eta esnearen alternatiba bikaina dira laktosarekiko intolerantzia dutenentzat edo haren zaporea gustuko ez dutenentzat.\nHorregatik guztiagatik, edari begetalak aukera ona dira zure gosarietarako, eta eguneko edozein unetan ere har ditzakezu, haien z...\nSeitan-errezeta berria, % 100 landare-jatorriko proteina\n2022ko ekainaren 09a\nBadakizu zer den seitana? Dietan sartuta daukazu? Gari-glutenarekin eginda dago, eta oso egokia da beganoentzat edo landare-jatorriko proteinak nahi dituztenentzat\nProteinatan aberatsa izateaz gain (24 g proteina ditu 100 g produktuan), koipe gutxi du (1,8 g 100 g-an), bai eta karbohidrato gutxi ere (2,9 g 100 g-an). Sukaldean era askotara prestatu daiteke: gisatuta, frijituta, brotxetatan, arrautza-irinetan, Boloniako...


Irekia Eusko Jaurlaritza - Gobierno Vasco :: Euskadik aurrez aurre du irisgarritasun unibertsala sustatzeko erronka, 1997ko Euskal Legeak 20 urte betetzean\nEuskadik aurrez aurre du irisgarritasun…\nEuskadik aurrez aurre du irisgarritasun unibertsala sustatzeko erronka, 1997ko Euskal Legeak 20 urte betetzean\n\nEuskadik aurrez aurre du irisgarritasun unibertsala sustatzeko erronka, 1997ko Euskal Legeak 20 urte betetzean Iturria: Irekia\n\n\n\n\n\n“Pertsona guztiei eskubide guztiak bete-betean eskuratzeko eta bizitzaren esparru guztietara iristeko aukera bermatuko dien irisgarritasunaren kontzeptu berri bat definitu behar dugu”, adierazi du Urkullu lehendakariak Jaurlaritzak proposatutako adierazpenean.\nArriola sailburuaren iritziz, Irisgarritasuna Sustatzeko Legea bi hamarkadatan aplikatzen egindako aurrerabidearen ondoren, “iritsi da jauzi kualitatiboa egiteko garaia”.\nIrisgarritasuna Sustatzeko Euskal Kontseiluak ohiz kanpoko bilera egin du gaur, Lehendakaritzaren egoitzan, urteurrena ospatzeko.\nUrkullu lehendakariak Eusko Jaurlaritzaren izenean planteatu du gaur legealdi honetan “gure Erkidegoan Irisgarritasun Unibertsalerako Estrategiaren oinarriak” ezartzeko erronka, Euskadi erabat irisgarria lortzeko, hiri-espazioei, eraikin publikoei, lantokiei eta etxebizitzei dagokienean ez ezik, komunikazio digitalaren aukera berriek irekitzen dituzten ingurune ez-fisikoei eta herritarren eskubideen osotasunari dagokienean ere. “Era guztietako diskriminazioak saihestea ahalbidetuko duen irisgarritasunaren kontzeptu berri bat definitu behar dugu, gure gizartearen gehienak dagoeneko gozatzen dituen eta bizitza sozialari berari lotzen zaizkion espazio, ondasun eta zerbitzuak jende guztiarentzat erabat irisgarriak izan daitezen”, azpimarratu du.\nHalaxe jaso da Irisgarritasuna Sustatzeko Euskal Kontseiluaren ohiz kanpoko bilkuran lehendakariak irakurri duen adierazpen instituzionalean. Bilkura Lehendakaritzaren egoitzan egin da gaur, Eusko Legebiltzarrak Irisgarritasuna Sustatzeko Legea onartu zuenetik 20 urte bete direla ospatzeko. Espainian eta Europan aitzindari izan zen arau horrek desgaitasunak dituzten pertsonei gizartearen eta komunitatearen bizitzan bete-betean integratzea eta parte hartzea eragozten dieten oztopo fisikoak eta komunikaziokoak desagerraraztea zuen helburu.\nLegeak bere edukien garapena bultzatzeko sortutako partaidetza-organoa da Irisgarritasuna Sustatzeko Euskal Kontseilua. Eusko Jaurlaritza, gainerako euskal administrazioak, desgaitasun funtzionalen bat duten pertsonak ordezkatzen dituzten elkarteak, kontsumitzaile eta erabiltzaileen erakundeak, sustatzaile eta eraikitzaileen elkartea, eta profesionalen elkargoak biltzen ditu Kontseiluak.\nIrisgarritasuna Sustatzeko Legea eraginkortasunez aplikatzearen ondorioz, indarrean jarri zenetik aurrera oin berriko eraikinek irisgarritasun-irizpideak integratzen dituzte diseinatzen direnetik. Legearen ondorioa izan da, halaber, etxebizitza-sustapen berrietan, bai pribatuetan bai publikoetan, desgaitasunen bat duten pertsonentzat egokitutako etxebizitza kopuru jakin bat sartzea. Sustapen publikoen kasuan bikoiztu egin dira zuzkidurak eta hiri-espazio ugari ingurune irisgarri gisa birkonfiguratu dira, udalerriek Eusko Jaurlaritzaren laguntza eta babesarekin burutu dituzten irisgarritasun-planen aplikazioari esker.\nBi hamarkada planak eta egokitzapenak egiten\nIzan ere, irisgarritasuna hobetzea da Ingurumen, Lurralde Plangintza eta Etxebizitza Sailaren Eraikinak eta Etxebizitzak Birgaitzeko Renove programaren helburu nagusietako bat, eta horretarako bideratu ditu aurten 5,5 milioi euro. Gainera, 3,3 milioi euroko diru-laguntza eman die udalei, udalerria baino lurralde-eremu txikiagoko erakundeei eta onura publikoko xede sozialak dituzten erakunde pribatuei, irisgarritasun-planak egin edo eguneratzeko eta hiri-ingurunea eta eraikinak egokitzeko obrak egiteko.\n“Aurrerabide handia egin dugu, baina bide luzea geratzen zaigu egiteko, eta jauzi kualitatiboa egiteko garaia iritsi dela uste dugu”, azpimarratu du Ingurumen, Lurralde Plangintza eta Etxebizitzako sailburu Iñaki Arriolak, sail horri baitagokio legea garatzea. “Duela 20 urte, oztopo fisikoak ezabatzea eskatzen zuen marjinazioaren eta bazterketaren kontzeptutik guztiontzako irisgarritasunaren eta inklusioaren kontzeptura igaro ginen. Orain, arau hori oinarri hartuta, berdintasun soziala helburu duen irisgarritasun unibertsaleko etorkizuna definitu behar dugu, pertsona guztiek zerbitzu eta eskubide guztiak bete-betean eskuratzeko aukera abiapuntu hartuta”, gehitu du Arriolak.\nHori da Irisgarritasun Unibertsalerako Euskal Estrategiaren zentzua. Izan ere, Urkullu lehendakariak bere adierazpenean nabarmendu duen moduan, “zeharka, diziplina anitzetan eta sektore anitzetan garatu behar da, guztioi dagokigulako: hasi zerbitzu publikoetatik eta etxebizitzara iritsi arte, lan-mundua, komunikazioak eta aisia tartean direla”.\n“Desgaitasuna duten pertsonek eskatzen duten irisgarritasunak”, gehitu du, “kolektibo horien mugak gainditzen ditu, eta, hartara, pertsona guztiek aldarrika dezaketen eskari unibertsal bihurtzen da, bizitzaren esparru guztietan aplika daitekeena, Euskadi gizarte inklusiboagoa eta bidezkoagoa izan dadin, gizarte modernoagoa eta hobea”.\nintervenciones_consejo_acce... behera kargatu (20 MB)\nlehendakaria_irisgarritasun... behera kargatu (1 MB)\nlehendakaria_irisgarritasun... 20 MB\nrecursos_lehendakari_accesi... 70 MB\n2017_12_04_lhk_accesibilida... 2 MB (jpg)\n2017_12_04_lhk_accesibilida... 3 MB (jpg)\nlhk_accesibilidad.jpg 3 MB (jpg)\nDeclaracion_LHDK_Consejo_Ac... 90 KB (application/pdf)\nIrisgarritasun Unibertsalaren EAE-ko Estrategia onartu da (Gobernu Bilera 2020-02-04)


EH Bai bere markarekin aurkeztuko da frantziar Legebiltzarrerako hauteskundeetara | Euskal Herria | Naiz\n2022 URT. 14 - 16:45h\nEH Bai bere markarekin aurkeztuko da frantziar Legebiltzarrerako hauteskundeetara\nAnita Lopepek eta Nikolas Blainek EH Baiko bozeramaleek gaur arratsaldean Baionan eginiko agerraldian jakitera eman dutenez, «alternatiba abertzale, ezkertiarra, feminista eta ekologista» presente izanen da heldu den ekainean iraganen diren frantziar Legebiltzarrerako bozetan.\nAnita Lopepe eta Nikolas Blain EH Baiko bozeramaleak gaurko agerraldian. (Guillaume FAUVEAU)\nJoan zen abenduaren 17an eginiko biltzar nagusian Euskal Herria Baiko militanteek emandako eztabaidaren berri eman dute, gaur arratsaldean, Baionan, Anita Lopepe eta Nikolas Blain mugimenduko bozeramaleek. Denbora berean 2022an frantses Estatuan izanen diren bi hauteskundeei buruz harturiko erabakia jakitera eman dute.\nAurten 15 urte beteko dituen mugimenduak, bere tradizioari jarraituz, frantses presidente berria hautatzeko heldu den apirilaren 10 eta 24an deituriko bozetan ez du parte hartuko. Hala, EH Baik ez du hautagai baten alde egingo. Ildo beretik, ez du boto agindurik emango.\nAlta, handik bi hilabetetara, zehazki ekainaren 12 eta 19an, iraganen diren frantses Legebiltzarrerako bozetan bere siglak eramanen dituen hautagaitza aurkeztuko du EH Baik.\nHala, hiru euskal lurraldeetako herritarrek «alternatiba abertzalea, ezkertiarra, feminista eta ekologista» babesteko aukera izanen dutela nabarmendu dute Lopepek eta Blainek.\nHala ere, jakin behar da barrutien banaketak ez duela euskal lurraldetasuna aintzat hartzen. Hiru barrutietan banatzen da euskal hauteslegoa. 4. barrutiak Euskal Herriko eta Biarnoko hainbat herri bere baitan hartzen ditu; 5.ean Lapurdi eta Nafarroa Behereko hainbat herrirekin batera Zuberoa sartzen da eta eta 6. barrutian Lapurdiko gainerako herriak.\nHauteskundeetan segituko duen estrategia azaltzeaz gain, ondoko hilabeteetan mugimendu abertzalearen baitan gogoeta sakona bultzatuko duela iragarri du EH Baik.\n«Irabazita ziruditen» hainbat auzitan gibelerat egiteko arriskuaz oharra egin du EH Baik Emmanuel Macron frantziar presidenteak aitzineraturiko politikari kritika eginez. Besteak beste, euskal presoei dagokien auziari buruz edo hizkuntzari berme juridikoa emateko onartu zen Molac Legearen gainean «Macronek agerturiko jokabide kezkagarria» salatu du mugimenduak.\n«Urteetan eginiko lanari esker mugimendu abertzaleak erreferentzialtasuna irabazi du ezkerreko alternatiba gisa, baina joera kezkagarri ainitz dira panorama politikoan eta sozialean eta egoera horri erantzuteko aldaketa sakonak beharrezkoak dira», gaineratu dute EH Baiko ordezkariek.


Oier Gómez, larriki gaixo dagoen preso gasteiztarra,Gasteizko "Parisien" erakusketan presente - halabedi\nOier Gómez, larriki gaixo dagoen preso gasteiztarra,Gasteizko “Parisien” erakusketan presente\nHala Bedira iritsi den ohar batean, Oier Gomez Gasteizko presoa erakusketaren koadroetan barrena ikus daiteke. Minbizia eta metastasia dauka Gomezek eta Frantziako estatuan dago espetxeratua eta dispertsatuta. Apirilaren 8rako manifestazio nazionala deitu du Sare herritarrak, Gasteizen.\nOier Gómez, txapelarekin, argazkiaren ezkerraldean\nGasteizko Foru enparantzan kokatuta dagoen Vital Kutxako aretoak, hilabete honetan zehar Gasteizko zuri beltzeko argazkien esposaketa hartu du. Erakusketa Gasteizko argazkilari esanguratsu desberdinen 650 irudiz osatua dago eta, bertan, hiriko komertzio, taberna edota jatetxe desagertuak topa ditzakegu.\nOrain dela hamarkada ugaritako argazkiak biltzen dituen arren, egun batetik bestera, Oier Gomezen irudia jasotzen duen argazkia agertu da erakusketan. Polizia bat ikus daiteke erakusketan, garaiko Udaltzaingo bat; jarraian aurkezten ditugun bi argazki hauetan, argazkirik gabe eta argazki berriarekin ikus daiteke polizia.\nOier Gomezen argazkia gabe\nOier Gomezen argazkiarekin\nGaur egun, minbizi larria duen arren, Frantzian dago espetxeratuta Gómez, dispertsatuta. Tratamendua jaso dezake, baina baldintza onenetan ezin duela jaso salatu dute eragile ezberdinek. Besteak beste, Sare herritarrak, manifestazio nazionala deitu du apirilaren 8an Gasteizen, larriki gaixo dauden askatasuna eskatzeko.


topic_facet:"Mekanizazioa (Heziketa Zikloa). Erdi maila" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" topic_facet:"Industria-robotika (Modulua)" topic_facet:"Lan giroko harremanak (Zeharkako Ikasgaia)" author_facet:"Elhuyar Hizkuntza Zerbitzuak"\nProposatutako gaia: Mekanizazioa (Heziketa Zikloa). Erdi maila Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Proposatutako gaia: Industria-robotika (Modulua) Proposatutako gaia: Lan giroko harremanak (Zeharkako Ikasgaia) Egilea: Elhuyar Hizkuntza Zerbitzuak\n1 Automatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) Galdaketa eta pulbimetalurgiaren bidezko produkzioa (Heziketa Zikloa). Goi maila Industria-robotika (Modulua) 1 Instalazioa eta mantenimendua (Lanbide Arloa) Lan giroko harremanak (Zeharkako Ikasgaia) 1 Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) 1 Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Zergatik euskaraz? - - Txintxarri.eus\nMikel Yarza 2020-10-02 09:00\nZergatik abesten duzu euskaraz? Zergatik ez ingelesez? Nazioarteko ateak irekitzeko balioko dizu, mundu osoko entzuleengana heltzeko. Hamaika aldiz egin didate galdera hori azken egunetan, nire musika taldearen disko berria promozionatzen nabilen honetan.\nEta galdetzen diot neure buruari ea zentzuzkoa ote litzatekeen espainiar bati galdetzea zergatik kantatzen duen gaztelaniaz, edo ingeles bati zergatik ingelesez. Eta pentsatzen dut fonetikan, hizkuntza handi edo txiki, bakoitzak berezko dituen soinu eta doinuetan, parekorik ez duten entzumen-altxorretan. Eta nola hizkuntza bakoitzak ematen digun giltza unibertso kultural berri bat ireki eta ezagutzeko, gure burua aberastu eta besteak hobeto ulertzeko. Eta burura datorkit Alien Weaponry taldea, metal musikaren zirkuituan berriki sekulako sona lortu duen Zeelanda Berriko hirukote gaztea. Maorieraz kantatzen dute. Ezin Berri Txarrak ahaztu, euskaraz egin dute bidea mundu zabalean. Eta lehen mailako ekoizleek eskertu izan diete euren hizkuntza propioan kantatu izana, beste bat imitatzen ahalegindu ordez.\nBadirudi gure burua etengabe justifikatu behar dugula, hizkuntza gutxitu batean aritzeagatik. Baina Su Ta Gar aitzindariek esan zuten moduan: “nik aspaldi egin nian aukera”. Jaio naiz, hezi naiz eta bizi naiz. Euskaraz. Kantatu nahi dut, sortu nahi dut, aske izan nahi dut. Euskaraz.


Oroipenak - Euskaldunberri naiz\nPasa den astean, oraindik izugarrizko hotza egiten ez zuenean eta kalez kale oso lasai ibiltzen ginenean, taberna batean bat-batean lagun batekin topo egin nuen. Orain dela 10 urte atzerrira joan zen lan baten bila. Alemanian ezkondu zen eta bi seme-alaba dauka. Gazteagoak ginenean ia egunero elkarrekin geunden, bai institutuan bai bere gurasoen etxean. Astean zehar elkarrekin etxerako lanak egiten genituen eta asteburuetan jai batzuetan elkarrekin oso ondo pasatzen genuen.\nBaina gero, unibertsitatera ailegatzean, elkarrekiko harremana galdu genuen.\nEgun hartan denbora luze hizketan pasatu genuen. Eta gogoratu genituen pasadizo batzuk. Anekdotarik onenetarikoen artean zegoen elkarrekin oporretan joan ginen lehenengo aldia, 15 edo 16 urte genituela.\nImajina ezazue ze urduri eta alai geunden!!\nGainera gurasoek ez ziguten oztoporik jarri. Sei lagunok Zarautzera, etxetik oso hurbil.\nBagenekien izugarrizko bidaia izango litzatekeela, nahiz eta opor laburregiak izan, lau edo bost egun bakarrik.\nGogoratzen dut denbora luze pasatu genuela prestaketekin: ze arropa eraman, zapatak, janariari buruz... Gainera, kanpin-denda bat erosteko dirurik ez geneukanez, lagunaren nebak utzi zigun. Eta oporretan joan aurretik, erabaki nuen parke batean kanpin-denda hori irekitzea eta garbitzea.\nKaxan irakurri nuen sei pertsonarentzako kanpin-denda zela eta zein ziren pausoak irekitzeko. Oso erraza!!\nBaina Zarautzera ailegatzean, konturatu ginen arazo larri bat geneukala. Nahiz eta sei pertsonarentzakoa izan, ez zegoen lekurik denontzat. Denbora pasa eta gero, gaua iluna zen eta ez geneukan argirik. Elkarrekin haserretu ginen. Azkenean erabaki genuen motxilak kanpoan uztea eta lagun batek lo egin beharko lukeela aurreko partean. Pentsa zein gaizki pasatu genuen. Ez zen erosoa. Eta ezinezkoa zen horrela jarraitzea.\nEskerrak etxetik gertu geundela eta hurrengo egunean itzuli ginen.\nGezurra badirudi ere, gaur egun pasadizoa gogoratzean barre egiten dugu. Gure lehenengo oporrak elkarrekin eta horrela gertatu zen.\n--Denbora luze hizketan pasatu genuen:\nPasamos mucho tiempo hablando.


Txina 92 aluminiozko zeramikazko estaldura-hodia, urradura eta korrosioaren aurkako irtenbide fabrika eta hornitzaileentzat | YUNFENG\nOngi etorri ZIBO YUNFENG INDUSTRIAL CERAMICS CO., LTD enpresara\nPosta elektroniko bidezko laguntza zbyunfeng@yunfeng.cn\nDeitu laguntza +86 0533 5556936\nPaper garbitzaile zentrifugoa\nKoherentzia baxuko garbitzailea\nDentsitate ertaineko garbitzailea\nDentsitate handiko garbitzailea\nAlumina zeramikazko plaka-mosaikoa-adreiluzko teila\nDeshidratazio osagaiak- xurgatzeko kutxa\nAlumina zeramikazko tutu-eraztun-hodi-okertu-ukondoa\nHigadura erresistentea den zeramikazko alumina\nPertsonalizatzeko aluminiozko zeramika\nAlumina zeramikazko konoa-tobera\n606 / 400L-nylonezko materiala koherentzia txikiko garbitzailea ...\nHidroziklona konoa, koherentzia baxuko zeramikazko kono garbiagoa\nkoherentzia handiko efektu bikoitzeko hondakinen pasta garbitzailea ...\n350 Ore garbigailua Hondakinak Paper Birziklatzeko Ekipoetarako\n% 92 Alumina Zeramikazko Hornigaia Altzairuzko Fabrikazioa ...\n% 95 aluminiozko zeramikazko forrua eta altzairuzko hoditeria ...\nHigadura erresistentzia duen aluminiozko zeramikazko atzealdean forratutako ukondoa ...\nzeramikako osagai deshidratatzaileak, plaka osagarria, ihintza ...\n92 alumina zeramikazko estaldura-hodia, urradurari eta korrosioari aurre egiteko irtenbidea lortzeko\nHigaduraren aurkako zeramikazko tutua. Oso erabilia metalurgian, meatzaritzan, elektrizitatean, ikatzean, petrokimikan eta bestelako industrietan, gas solidoa, solido likidoa garraiatzeko sistema, batez ere ukondoan kalte larriak gertatzen direnean, hiru lotura. Higaduraren aurkako erresistentzia bikaina Alumina zeramika estaldura gisa hartuz, hodiaren iraupena altzairu tenplatu normala baino 10 aldiz handiagoa da. Korrosioaren aurkako erresistentzia Alumina zeramikoak itsasoko uraren higaduraren, azidoen eta alkalien erresistentziaren abantailak ditu, baita babes txikiagoa ere. Marruskadura pr ...\nzeramika: % 92 /% 95% 97% 99 alumina eta ZTA\nHigaduraren aurkako zeramikazko tutua\nOso erabilia metalurgian, meatzaritzan, elektrizitatean, ikatzean, petrokimikan eta bestelako industrietan, gas solidoa, solido likidoa garraiatzeko sistema, batez ere ukondoan kalte larriak gertatzen direnean, hiru lotura.\nHigaduraren erresistentzia bikaina\nAlumina zeramika estaldura gisa hartuz, hodiaren iraupena altzairu tenplatu normala baino 10 aldiz handiagoa da.\nZeramika aluminoak itsasoko uraren higaduraren, azidoen eta alkalien erresistentziaren abantailak ditu, baita babes txikiagoa ere.\nBarruko azalera leuna eta higadurarik gabea, hodien barruko leuntasuna beste edozein metalezko hodien gainetik dago.\nHodi konposatuak denbora luzean egon daiteke -50-800 ℃ tenperatura tartean.\ntenperatura altuko zeramika\nErrodamendurako bola, arrabola, bola eserlekua, tresneria, zeramikako ebaketa tresna berriak, pistoi ponpa, makineria industrian material zigilatzailea gisa erabil daiteke;\nZementu industrian hiru aldiz aire balbula plaka eta preheater barruko hodia ekoizteko erabil daiteke;\nHigaduraren eta korrosioaren aurkako osagai gisa erabil daiteke, hala nola bola balbula, ponpa gorputza, errekuntza karburadorea eta iragazkia industria kimikoan.\nMoldeen eta trokelen material metalikoa prozesatzeko egin daiteke, hala nola extubazioa, mandrina, estrusioa, alanbre moldea, biribilkia, arrabola garraiatzailea, berogailuaren gorputzeko finkagailua, bikote termikozko estalkiaren tutua, metal beroa prozesatzeko euskarria, arragoa, aluminio likidozko hodia , aluminiozko estalitako r linea metalurgian.\nIbilgailu blindatuetan, hegazkinen sabelean, balen aurkako arropetan, suzirien ihes-tobera eta industria aeroespazialean tenperatura altuko beste lanetarako erabil daiteke;\nAurreko: Higadura eta inpaktuen aurkako 92 alumina zeramikazko estaldurako kono hodi / taper hodi meatzaritza garraiatzeko hoditeria\nHurrengoa: Urradurarekiko Hornigaiak\n% 92% 95% Higadura Erresistentea den Alumina Zeramikazko Hodien Ukondoa Altzairuz Hornitutako Fabrikatzailearentzat\nAlumina zeramikaz estalitako ikatz hodia higaduraren aurkako erresistentzia lortzeko\nManuacturer Zeramikaz estalitako ukondo tutua higaduraren erresistentzia handikoa\nHigadura urraduraren aurkako alumina zeramikaz estalitako ukondo altzairuzko hoditeria\nLiu watt-eko mendebaldeko Zichuan industrialdea, 1. zenbakia. Zibo, Shandong, Txina\nPaper Orea arazteko ekipoak desande ...\n2019 Kairon, Egipton (papera egiteko makina)


AHUNTZ AZIENDA ARRAZAK\n5. AZPI GORRIA\nNon dagoen banatuta: Gorbeian (Araba eta Bizkaia artean), Enkarterrietan,Anboton eta Aramotzen (Bizkaia).\nErrolda: 100 (emeak).\nZein egoeratan dagoen: KRITIKOA.\nZein azokatan ikus daitekeen: Markinan (Bizkaia) urriaren bigarren larunbatean burutzen den Euskal Herriko Arrazen Erakusketan.\nAhuntzen arraza talde hau Pirinioetako ahuntzen familiakoa da, eta baita, nahiz eta neurri txikiagoan izan, Guadarramako arrazaren familiakoa ere. Euskal ahuntzainak aspaldi dabiltza pirinioetakoa den ahuntzen mota bat lantzen, nahiz eta hemengoak berezko berezitasunak dituen, hala nola, neurriz txikiagoa izatea, azaleraren kolorea eta abarrekoak. Horrexegatik hain zuzen ere, batzuentzat pirinioetako arrazakoa da hemengo ahuntza baina beste zenbaitentzat, berriz, berezko ezaugarriak dituen arrazatzat hartu beharko litzateke. Desberdintasun txikiak dituzten bi talde daude: Gorbeialdekoa eta Durangaldekoa, azaleraren kolorearen degradazioak argiagoak eta horiagoak dira, txikiagoak ere bai eta ez dira hain iletsuak gorputzean eta hanketan. Enkarterri aldekoek, ordea, gaztain-koloreko degradazioa daukate, orokorrean ez dira horren iletsuak, zertxobail altuagoak eta zerra erorikoak dira.\n"Azpi gorri" izenak hori berori esan nahi du: azpialde gorria daukate. Hori da hausnarkari hauen deskripzioa, sabelaldean, azpizurietan, hanketan eta buruko zenbait aldetan, masailetan, adibidez, gorriskak edo gaztain-kolorekoak diren degradazioak dauzkate. Profil zuzena edo azpiahurra daukaten ahuntzak dira honako hauek, eumetrikoak eta proportzio ertainekoak. Burua sendoa da, bekoki zabalekoa, horizontalki ateratzen diren edo zerbait eroriak diren belarriak dituztelarik. Adarrak, emeetan batez ere, arku itxurakoak dira, muturrean kanpora aldera irekitzen direlarik. Badira ere adarrik gabekoak. Arrek kokospekoa daukate. Hori ez da askotan gertatzen emeen kasuan. Askotan ez daukate kokosperik lepo aldean. Azpi Gorri arrazako arra\nEnbor zabalekoak dira. Bizkarraldea, zertxobait zelatua. Buztana, motza eta arteza. Ugatzak despigmentatuta dauzkate, baina apatxak, aldiz, ilunak dira. Esnetarako eta haragitarako balio dute animalia hauek, baina gehienetan bizirik saltzen dituzte 12 kg.ko antxumeak apirilaren bigarren hamabostaldiaren aldera. Gaur egun abuztuaren erdialdean estaltzen dituzte emeak eta beraz hurrengo urteko urtarrilaren erdialdera gertatzen dira erditzeak. Aske ibili ohi dira basoetako larreetan eta ez dute ia gizakion parte hartzerik behar. Ekainean, San Juanetan, bildu egiten dituzte parasitoak hiltzeko eta taldean jarraituko ez duten arrak baztertzeko. Abenduaren erdialdean biltzen dituzte baserrira eramateko, erditzeko eta negua bertan pasatzeko. Apirilean jaregiten diete udako larreetara. Lehen sarriago jezten zituzten baina, gaur egun, antxumeek edoskitzen dute esnea.\nPirinioetako arrazari dagokionez, jatorria Pirinioak hedatzen direneko erkidegoetan duela esan behar da. Azalera aldakorrak ditu baina nabar ilunak dira ugarienak, gorputzaren zenbait ataletan kolore degradazioak badituzte ere.


Qanat - - Tolosaldeko ataria\nMireia Roca 2018-06-09 11:01\nQanat, ura eramateko ezagutzen den azpiegitura hidrauliko efizienteena eta jasan garriena da. Era bat eskuz egindako azpiegitura honen jatorria persiarra da, Persia inperio oparoaren garaikoa (k.a. V. m).\nLurraldearen berezko baldintzapen latzagatik laua dena basamortua eta bestea menditsua, persiarrak beroa ekiditeko eta uraren arazoa konpontzeko baliabide apartak sortu behar izan zituzten: haize errotak, aireztatze dorreak, ur zisternak, izotz olak eta qanatak.\nQanataren funtzionamendua sinplea eta logikoa da. Mendialdeko lurrazpiko iturburuak aurkitu ondoren, putzu bertikal bat eraikitzen zuten ura topatu arte. Hortik galeria bat eraikitzen zuten, lanean ari zenaren garaierako, eta ia nabari ez den beheranzko maldarekin, ura grabitateari esker eramanez. Galeria hau eraikitzeko, lurra kanpora atera, eta mantentzeko konpondu eta garbitu, 50 metroro, putzu bertikalak eraikitzen zituzten. Iranen aurkitu den putzurik sakonenak 300 metro ditu.\nQanat hauen luzera 70 kilometrotakoa izan zitekeen adarrak kontuan izan gabe, eta bukaeran, galeria lur azalera gerturatzean, hiriak kokatzen ziren. Orube garestienak qanataren gainean kokatuak zeudenak ziren, zuzenean putzu bidez ura hartzeko aukera zutelako. Garai hartan, qanat hauen eraikuntzak lurraldea antolatzeko gaitasuna zuten, ura eskura izatea baitzen hirien kokapenen hautaketaren arrazoia.\nGaur egun, Iranen, qanat hauei esker dute ura herri askotan, eta guztira 250.000 kilometroko luzera duen qanat sare hauen putzuek, paisaian mugagabeak diruditen lerroak marrazten dituzte.\nGertuago, Noaingo ubidea (1779-1790) dugu, Subizatik Iruñera ura eramateko azpiegituraren zati bat. Zati hori da ezagunena, ikus daitekeelako, baina ura, Noainera iritsi baino lehenago, eta ondoren ere, qanat horietako batetik igarotzen da. Qanataren putzuak 2 metroko diametroa duten harriz estaliak daude. Putzu sakonena Takonera mendian dago, eta 38 metro ditu.\nNafarroako paisaian ere, Iranekoan iradokitzen den uraren bidea irakur daiteke.


GALIZIAN BE, TXAKURRAK ORTOZIK - basaerabiltzenbasaerabiltzen\n← DISKRIMINAZIO POSITIBOA\nHAMAIKA IKASTEKO JAIOAK GARA HIL DA!! GORA SEIKO URREA!! →\nEstres linguistikoa, hizkuntz jarrerak, aurreiritziak, konplexuak… ez dira bakarrik euskaldunon buruhausteak. Entzun ezazue Galizia aldean jasotako gertaera.\nRadio Galega irrati publikoan galizieraz hitz egiten da baina hara non entzuleren bat ez dago ados eta gauetan emititzen den Pensando en ti irratsaiora deitu du bere kexa azaltzeko. Hona hemen entzulearen eta irratsaioko gidaria den Alberto Freireren arteko eztabaida:\nZer deritzozue? Nola ikusten duzue gaia? Zer iruditzen zaizkizue esaldi hauek?\n– Nik hitz egin dut lehenengo, beraz zuk niri nire hizkuntzan egin behar didazu\n4 Responses to GALIZIAN BE, TXAKURRAK ORTOZIK\n2013(e)ko urtarrilak 10 10:22\nEntzule hori Frantziara joaten bada, frantziarrei gazteleraz hitz egiteko esango luke.\n2013(e)ko urtarrilak 11 7:19\nBueno emakume horrek eskatzen duena ez du zentzurik ( are gehiago galegoarekin nahiz eta ez jakin oso ondo ulertzen dena behintzat astiro mintzatzen badute, eta emakume honen kasuan garbi ikusten da berak galegoa ulerzen duela primeran). Azpian agertzen den iruzkinean esaten den bezala, hizkuntza ez badakizu, litzatekeena da itzulpena egitea baina ez hizkuntzaz aldatzea, beste edozein hizkuntzetan egiten den bezalaxe. Hau da, zuk ingalaterrara bazoaz elkarrizketa bat egitera, nahiz eta berriemaileak euskaraz hitz egiten jakin ezin duzu espero elkarrizketa euskeraz izatea,\ningelesez izango da eta edonork normaltasun osoz hartuko du.\n2013(e)ko urtarrilak 11 7:33\nKomunikabi baten kasuan zein den hartu beharreko jarrera argi dago, baina eguneroko bizitzan, bi personen arteko elkarrizketetan jarrera hori mantendu ahal izatea bai da zaila. Nahiz eta beste solaskidea euskera ulertu, normalean euskeraz dakienak hizkuntzaz aldatzen du, beste egunean aipatzen genuen stress linguistikoa sortzen dela.\n2013(e)ko urtarrilak 11 8:12\nOso zaila da horrelako egoera deserosoan euskarari eustea baina besteek ere gure “ahuleziaz” baliatzen dira. Apurka-apurka ikusarazi beharko diegu agian “arazoa” eurek dutela. Baina nola egin hori? Zein estrategia erabil daiteke?


EAJ-PNV - Euskadi Europara Begira. 2014ko Aberri Eguneko Agiria\nEuskadi Europara Begira. 2014ko Aberri Eguneko Agiria\n19 Apirila | Berria\nXV. mendean ere ‘bizkaitar kontsulatua’ izeneko bat zegoen orduko Europako zentro ekonomiko eta komertziala zen Brujas hirian (“Hoc est sigilium nationis Bizkaine”). Haren inguruan elkartzen ziren nafarrak zein gipuzkoarrak. Ordutik aurrera eta etengabe, euskaldunak europar egitasmoarekin lotzea bilatu dugu, gure oraina eta geroa inguruko herriekin partekatzeko gogoarekin. Elkarrekiko interesak defendatuz, denboran zehar aurrera egiten lagunduko ziguten elkartasunak eraikiz. Europara begira gaude Europa garelako. Europan dago gure lekua. 1918 urtean aldarrikatu genuen, I Mundu Gerra amaitutakoan, Wilson presidentearen deiari erantzunez, Euzko Alderdi Jeltzaleko ordezkariak Versallesera europar herrien autodeterminazio eskubidea defendatzera joan zirenean.\n1933 urtean ere egin genuen, Donostian bigarren Aberri Eguna ospatu genuenean. Orduan ere, “Euzkadi-Europa” izan zen gure goiburua. II Mundu Gerraren ostean berretsi genuen, 1947 urtean Nazioarteko Talde Berrietan parte hartu genuenean. Hura izan zen Europar Mugimenduaren hasikina, Schuman, Monet, De Gasperi edo Adenauerrek erein zuten haziaren ernamuina.\nGaur, 2014ko Aberri Eguna ospatzen dugun honetan, Euskadi, euskotarren aberria, Europara begira dago. Euskal Herriaren aitortza aldarrikatzen dugu, gure inguruko nazio guztiek dituzten baldintza berdinetan, bere etorkizuna askatasunez eta demokratikoki erabakitzeko duen eskubidea aldarrikatzen dugun modu berean.\nEuskal Herria bi errealitate ezberdinetan dago gaur egun, bere berezitasuna aitortzeari uko egiten dioten Estatu bitan banatuta. Frantzian, Lapurdi, Nafarroa Beherea eta Zuberoa, non herritarrek Lurralde Elkargoa eratzeko borondatea adierazi duten, egituraketa batek administratiboki zein arlo kultural eta ekonomikoan batu ditzan. Hegoaldean, Espainiar Estatuan, Nafarroako Foru Erkidegoak eta Euskal Autonomi Erkidegoak osatzen dute Aberri honen mapa politikoa. Hiru erabaki esparruk osatzen duen Euskal Herria, zorrozki errespetatu beharko direnak, zilegitasun demokratikoa izango badu.\nEuskadi hori da gure helburua, espazio fisiko zehatz baten barruan dauden hiritarrek osatua, Adourretik Agüerara, Akitaniatik Ebrora. Eta hiritarrak direla esan nahi dugu, herrialdearen gainetik, batzen gaituzten nortasun seinaleen gainetik, kulturaren eta hizkuntzaren gainetik. XXI. mendeko euskal abertzaletasunarentzat herri bat osatzen duten emakume eta gizonen borondatea baita egitasmo politiko komun bat sostengatzen duen elementua.\nHori da guk nahi eta aldarrikatzen dugun aberria, Euskadi, euskal hiritarren aberria.\nEuskal Aberriaren Eguna ez da inoren kontra egiteko ospakizuna, ez eta nazio nortasunen arteko aurkaketarako handikeria ere. Euskal abertzaleentzat Aberri Eguna da egitura politiko, ekonomiko, sozial eta kultural propioa osatzeko dugun eskubidearen baieztapena. Erkidego moduan bizirauteko borondatea adieraztea, gizarte bat identifikatzeko, hiritargoa bere inguru hurbilarekin elkartzeko gogoa adierazteko eguna.\nEta, gogo horrekin, gure sentimenduekin identifikatzen ez dena errespetatzen dugu. Erkidego bateko kide izateko borondatea edo sentimendua, bere patua partekatzeko borondatea, ezin baita inposatu edo eragotzi.\nHelburu dugun XXI. mendeko Euskadi nortasunen batura izango da, ezberdinen arteko bizikidetza, gehiengoarekiko eta gutxiengoarekiko errespetua, edo bestela, ez da izango.\nEuskaldun izena eramango duen gizartea eraiki nahi dugu, bere etorkizun pertsonala edo familia herri txiki honi lotuta bizi nahi duten guztiekin. Ez du inor baino hobea edo txarragoa izan nahi, baina bere nortasun propioa izan nahi du.\nGarena maitatu nahi dugu ez garena gorrotatu gabe. Eta ‘izaera’ horretan, euskal nortasuna da giza garapenerako faktore. Solidariotasunean ibilitako etorkizuna, pertsonak babesik gabe uzten dituen norberekeriaren aurrean. Baloreak dituen erkidegoaren garapena, denon ongiaren aldeko apustua egiten duena; hazkunde ekonomiko, kultural, sozial eta politikoaren alde egiten duena; solidariotasunaren alde, pertsona guztien eskubideenganako begirunearen alde. Europa demokratiko, baketsu eta bidezkoaren ideia piztu duten baloreetan islatzen den erkidegoaren garapena. Europa arimadun horretan hazi nahi dugu, elkarbizitzan, gure ahots propioarekin.\nEuskal Aberri horren defentsan, hainbat euskal belaunaldik beren haragi eta odoletan sufritu dute zapalkuntza, bortxakeria eta sufrimendua. Eta, Euskal Aberri horren izenean, hiritargoaren zati bat terrorismoaren eta jazarpenaren mende jarri da.\nGaur, Herri honen zorionerako, bake aldi berria eraikitzeko momentua iritsi zaigu.\nPertsonak dira aberria egituratzen dutenak, eta pertsona horien oinarrizko eskubideak dira elkartzen dituen entitate, erakunde edo instituzioen egiturak eraikitzen dituztenak. Horregatik, gure gaurko helburua da Euskadin bortxakeriarik gabeko bizikidetza finkatzea. Inposaketarik gabe. Indarrez menderatuak izan gabe, koakziorik gabe, eskubideak murriztu gabe. Iragana atzean uzteko derrigorra dugu. Ezer ahaztu gabe. Ezer gorrotatu gabe. Bakoitzak egin duena onartuta. Aukera paregabea bultzatzeko ahalak elikatuko dituen bakea; joko arauak ezartzen utziko diguna, bizikidetzarako akordio zabalari aurre egin diezaiogun; horren barruan, elkarrekin erabaki dezagun etorkizunean nola bizi nahi dugun. Nazio Erkidego berria, elkarrekin aurrera egiteko, eta gure kabuz gure etorkizuna izan daitekeena eta izatea nahi duguna erabakitzeko.\nBi helburu zehatz dira 2014ko Aberri Eguna ospatzeko une honetan elkartzen gaituztenak. Alde batetik, Bake eta Bizikidetzarako oinarrizko adostasun berria eratzea, Euskadin elkartasun aldi berrirako atea zabalduko duena. Eta, bigarren tokian, denen artean eztabaidari hasiera ematea, Euskadin autogobernuak aurrera egitea ekarriko duena. Akordio demokratikoa, erabakitzeko eskubidearen beraren aitortza bideratzeko, eta oinarrizko araudira egokitzea ahalbidetzeko.\nHori da guk proposatzen dugun Aberri berria. Bake sendoagoa, bizikidetza aberatsagoa, askatasun handiagoa. Hobeto bizitzeko.\nBakeak eskatzen du iraganean terrorearen praktikarako erabili zen armategi militarra behin betiko ezabatzea, eta egintza hori egiaztagarria izatea. Bakeak exijitzen du biktimei, eta urteetako sufrimendu estrategia urteei amaiera ematea erabaki dutenengan egia eta gizalegea ikusi nahi duen gizarteari, bidegabe eragin zaien mina aitortzea.\nBakeak exijitzen du justizia gizatiarra praktikatzea, legeak ematen dituen aukeren barruan, bortxakeriari uko egin diotenak eta elkarbizitza aldi berrian parte hartu nahi dutenak gizarteratzeko.\nBakeak adimen politikoa exijitzen du, Estatu erantzukizuna, gizarte berrirako egin behar den zubia eraginkorra eta ondo egina izan dadin.\nBakeak exijitzen du akordio politiko eta instituzionala, denen ongiaren onerako egina, alderdikeriaren onura politikoak bazterrean utzita.\nBakea finkatzea, giza eskubideen errespetuan oinarrituko den elkarbizitzarako bidea ezartzeak lagunduko baitigu gure bigarren helburua lortzen: Euskadirentzako estatus politiko berria egituratzea.\nBortxakeriaren biziraupenak urteotan eragotzi du gure autogobernua bultzatzeko eta eraberritzeko erronka bideratzea. Beti pentsatu izan dugu bortxakeriak ezin zuela herri honetako agenda politikoa baldintzatu behar. Baina, argi zegoen indarkeria arrazoi politikoko estrategia gisa erabiltzen zen bitartean, euskal gizon eta emakumeen iritzi askea intolerantziaren eta mehatxuaren bidez murrizten zen bitartean, Euskadiren etorkizun politikoari buruzko edozein eztabaidak zail izango zuela arrakastara iristea.\nBortxakeriarik gabe, dena egin daiteke. Elkarrizketa eta kontrastea dira tresnak. Hori ukatzea litzateke demokraziari berari iruzur egitea. Eragoztea, indar posizioetara itzultzea, inposaketara eta etengabeko gatazkara, alegia.\nEuskadik bere autogobernua eguneratu nahi du. Ez da aldarri politiko hutsa, baizik eta autogobernua euskal hiritarrentzat delako ongizate eta giza eta talde garapenerako bermea. Euskadiren eraikuntza instituzionalak hazkunde ekonomikoa eta oinarrizko zerbitzu publikoak ekarri dizkigu, nagusiki Euskal Autonomi Erkidegoan.\nEz gara bidean erratu. Gure nortasunaren indarrak eta euskal gizartearen interes komunak eraman gaituzte autogobernuan sakontzera, hau da, aurrerapena, ongizatea eta bizitza kalitatea. Horregatik guztiagatik, gure nortasuna eta euskal gizartearen interes komuna indartzen jarraitu behar dugu.\nEz diogu uko egiten orain arte lortutako autogobernu estatusari. Alderantziz, instituzioetan ere, oinarri horiekin hazi nahi dugu, munduan dugun posizioa finkatzeko.\nBeste herrialdeetako inguruabarren mende gauden bitartean lortzerik ez dugun garapen erritmoa erdietsi behar dugu. Horrek eskatzen digu subiranotasun printzipioa aplikatzea eta politikoki egituratzea, hau da, gure etorkizuna erabakitzeko eskubidea eta gaitasuna. Ez bakarrik aurkaketa politikoagatik,baizik eta baita hiritargoaren interesaren alde egiteko ere. Euskal gizon eta emakumeok etorkizun hobea amesten dugulako, eta munduko beste nazioek dituzten eskubide berberak ditugulako.\nUniformetasunean edo orain arte lortutako botere esparrutan gelditzea da atzean geratzea, datorkigun errealitatearen aurrean orain arte lortu dugun posizioa galtzea. Egitura politiko propioa lortu nahi dugu, gure nortasun sozial, ekonomiko, kultural eta politikoa babesten eta garatzen lagunduko diguna. Euskal hiritarrok hobeto bizi nahi dugu, enpleguari, ongizateari eta lehen mailako zerbitzu publikoen inguruko ziurtasunarekin. Sendotasun ekonomikoarekin.\nGure estrategiak bilatzen du Euskadiren hazkundea erraztea, ikuspuntu politiko, sozial, ekonomiko eta instituzionaletik haztea, instituzionalizazio aurreratua lortzea, Euskadi beste nazioen artean, Nazio askea izan dadin. Hazkunde ekonomikoa eta hazkunde instituzionala dira garapen eta gizarte kohesio handiagoa errotzeko sustraiak. Ondo banatutako aberastasuna lortzea, gizarte batu eta ekintzailea lortzeko. Hori da gure alternatiba. Subiranotasuna egunez egun gauzatzea, lortutako esparruak sendotuz eta urrats berriak emanez.\nEuskadi da berriztatzen eta indartzen den Nazio zaharra. Euskadik Nazio izan behar du Europan. Estonia eta Kroaziaren ondoan. Urratsak ematen hasiak diren Eskozia, Flandria eta Catalunyarekin batera. Europa berria, Lisboako Itunaren eguneratzearen bidez, XXI. Mendeko errekerimenduen araberako gobernua eratzen lagunduko duena, eta Estatu kide ez diren subjektu politikoen egiteko aktiboa aitortzea ekarriko duena. Zentzu horretan, Europar Batasunak Euskadikoa bezalako nazio errealitateak aitortu beharko ditu, eta tresneria juridikoak abian jarri beharko ditu Batasunaren barruko hedapena ahalbidetzeko, kanpoko hedapenak bideratu dituzten printzipio eta baldintzei jarraiki -Copenhageko irizpideak-. Barruko hedapen honek eta hiritarren parte hartzerako bideak hobetzeak lagunduko dute sare instituzionalaren eta Batasunaren erabaki prozesuen funtzionamendu demokratiko eta gardenagoa.\nGure begirada jarri behar dugu aurrera egiten duen ‘europar tren’ horretan. ‘Subiranotasun politikoa’ eta ‘subiranotasun ekonomikoa’ uztartzea. Baina ‘subiranotasun ekonomikoa’ eta ‘protekzionismo ekonomikoa’ nahastu gabe, Euskadi gero eta independenteagoa behar dugulako eta, aldi berean, mundu zabalera gero eta irekiagoa.\nNazio Eraikuntzaren bide horretan mailaz maila ari gara aurrera egiten, herrialde esparru bakoitzari egokitutako erritmoan. Horrela ba, Euskal Autonomi Erkidegoan prozesua zuzentzen dugu normalizazio alorrean, eta estatus politiko berrirako bultzatu ditugun ekimenen bidez. Nafarroan gero eta egiteko aktiboagoa izan nahi dugu horietan erronka bietan, hau da, bizikidetza eraikitzeko lanean, Foru Erkidegoan hain garrantzitsua dena, zein gure autogobernuaren eguneratzean. Eta Iparraldean, sinergiak bateratzen ari gara kontzientzia kolektiboa indartzeko, lurralde elkargoaren aitortza bilatuz, hori baita euro-erregio bat osatzeko lehen urratsa, Iparraldeko eta Hegoaldeko euskaldunak europar lankidetza markoan sartuko dituena, Estatu bakoitzaren mugetatik kanpo.\nEusko Legebiltzarrak aurreko asteotan hasi du estatus berria lortzeko erronka honi eraginkortasun, erantzukizun eta konpromisoarekin ekiteko ekimena. Ez daukagu premiarik. Euskal herriak milurteko historia dauka, eta zutik mantentzeko borondateak lagundu dio bere nortasun propioarekin bizirautera, historiaren gorabeheretan eta inguruan bizi izan diren aldaketetan parte hartu duelarik. Horregatik, argi eta garbi ikusten dugu aurrera emandako urrats bakoitza finkatu beharra dagoela, nazio erkidegoaren aurrerapen hau era orekatu eta seguruan egin dadin.\nAukera handia aurkezten zaigu Euskadi osoak eta ez bakarrik Euskal Autonomi Erkidegoak,baizik eta baita Nafarroako Foru Erkidegoak eta Iparraldeak ere, urrats erabakigarria eman dezaten, gure etorkizunaren gauzatze bateratura bidean.\nKrisian gaude arren, eta oraingo zailtasunak zailtasun, baikorrak gara, jakin dakigu euskal hiritargoaren ahalegin, borondate eta konpromisoarekin ezarri ditugun helburu guztiak lortuko ditugula: bakea eta Euskadiren askatasuna.\nHorregatik guztiagatik, 2014ko Aberri Egun hau ospatzeko orduan, Euskadiko hiritargo osoari zuzendutako deia egin nahi dugu, bake eta askatasunerako dugun eskubidea aldarrikatzeko, gu guztiok identifikatzen gaituen ikurrina kalera atera dezagun; keinu horren bidez Herri berria eraikitzeko dugun borondatea erakutsiz; gizarte berria, non guztiok gure iritziak emateko eta gure erabakiak hartzeko ahalmena izango dugun, giza eskubideei zor zaien errespetuaren babesean.\nBakoitzaren borondatea eta ezberdintasuna errespetatzea. Pertsonen duintasuna eta gure ideiak errespetatzea, gure Herriak urrats sendoz aurrera egin dezan, Euskadi bere hiritargoak nahi duen hori izan dadin.\nEra berean, euskal hiritargoari luzatu nahi diogu deituko diren ekitaldi guztietan parte hartzeko gonbidapena, bakoitzari dagokion begirunea gorderik, Euskal Aberrikoak garela adierazteko, eta bakoitzak atxikimendu askerako duen eskubidea errespetatuz, herri honek bere etorkizuna demokratikoki erabakitzeko duen eskubidea defendatzeko .\nEuskadin, 2014ko apirilaren 20an.


"Añanan ekimenak behar dira euskara ikusarazteko" - Alea.eus\nEstitxu Ugarte 2016-12-05 17:07\nEuskara Añanan Mingainean Elkartearen sorreran parte hartu zuen 1996an Raul Gartziak. Egun desaktibatuta dago elkartea, eta soilik une zehatzetan biltzen da, Korrika antolatzeko adibidez. Raul Gartzia, Euskara Añanan Mingainean elkartea\nNola lagundu du elkarteak euskara sustatzen?\nGuk eraman genituen lehenengo euskarazko liburuak zenbait eskoletako liburutegietara, Gaubeara eta Rivabellosara adibidez. Denetarik antolatu dugu Añanan, txangoak mendira, zinema euskaraz, aldizkaria ere sortu genuen, eta ekintza mordoa eraman ditugu eskoletara: antzerkiak, pailazoak, bertso eskolak... Araban lehenengotarikoak izan gara beste herrietan egun martxan dauden programak antolatzen, adibidez Min-tzalaguna. 40 lagun ibiltzen ginen herri guztietan euskara praktikatzeko.\nEuskaltegiak antolatu zenituzten, ezta?\nBai. Garai batean AEK eta IKA ez ziren honaino etortzen; HABEk zortzi lagun eskatzen zituen taldea osatzeko, eta hori ezinezkoa zen Añanako udalerrietan, beraz gu ibiltzen ginen irakasleak bilatzen eta euskara klaseak anto-atzen, Pobesen, Kuartangon, Langraizen... Gainera, lortu genuen euskara klase guztiak dohainik izatea, udalek ordaintzen zituztelako ikasleen matrikulak.\nEkimen ezagunena urtero antolatzen zenuten, Euskara Añanan Mingainean Jaia.\nUrtero iraila aldean ospatzen genuen euskararen jaialdi hau, eta urtero herriz aldatzen genuen. Erromeria xumea zen baina familian edo lagunekin euskaraz igande pasa egiteko oso aukera ederra. Añanako herrietako jende mordoak parte hartzen zuen jaian, alderdi politiko guztietako ordezkariak biltzen ziren, eta udalen aldetik laguntza handia jasotzen genuen jaia antolatzeko.\nZer behar da Añanan euskara bultzatzeko?\nLaguntza handia behar da, euskara ikasteko, eta euskara erabiltzeko; apenas dago ekimenik euskararen inguruan, eta oinarrizkoa da hori euskara ikusarazteko, Kuadrillan ez da nabaritzen euskara existitzen dela.


Datak eta datuak — Eibar.ORG | Eibarko peoria\nHemen zaude: Hasiera / Blogak / Nire uste harroan / Datak eta datuak\nDatak eta datuak\nXabier Mendiguren 2006/06/05 13:48\nBerrogeita bi urte bete ditut udaberri honetan. Era berean, hogei urte dira nire lehenengo liburua kaleratu zela: "Sei ipuin amodiozko". Geroztik, liburu-mordoxka etorri da, berrogeitik gora.\nOrain dela bi urte hasi nintzen sareko txoko honetan idazten, 2004ko uztailaren 16an, eta geroztik egunero-egunero kontatu dut zerbait, jaiegunetan salbu; guztira, 500 artikulutik gertu. Iaz, urtea bete nuenean, maiztasun laxoagoz aritzea pentsatu nuen, baina erritmo berean jarraitu nuen azkenean, zeresana eta gogoa agortu ez zitzaizkidan seinale.\nOrain, berriz, gogo hori ahitzen sumatu dut, eta nahikoa gauza egin behar izaten dugu bestela ere gogorik gabe, borondatezkoetan ere behartuta jarduteko. Hortaz, uztea erabaki dut. Bigarren urteurrena betetakoan? Horixe izan zen nire lehenengo burutazioa, baina asteburu honetan hala esan diot neure buruari: eta zertarako itxaron data biribila iritsi arte? Utzi eta kito.\nHalaxe ba. Mila esker urte pare honetan irakurle izan zaituztedan guztioi, noizbait erantzunen bat utzi duzuenoi, kalean topo eginda animozko hitzen bat esan didazuenoi. Muxuak denontzat.\nAupa, Xabier! Hauek dira bizitzaren paradoxak: nire lehenego aldia zure blogean eta zure azkena! Kontua da, aspalditik jarraitzen ditudala zure historia/istorioak eta inoiz ez badut erantzunik utzi ez da gogo faltagatik izan, txoko berrietan sartzea batzuetan kosta egiten delako baizik! Dena den, eskatzea libre denez, deskantsatu ondoren indarberrituta bueltatzea gustatuko litzaidake. Eta ezezkoa bada, ba, onena opa dizut! Ondo izan...\nZu... sorpresi, txo! Enekixen errie emonda zeuazenik... peni. Ze-engotzau, ba?! Azken baten hoixera bixitxi, ez? Jun-etorri eterno bat - haxea filosofadi. Ba ondo ixan ta kontakozu. A, ta bai, Lea Artibain be eukizuz irakurle batzuk... portzierto, batzutan liburukattik-eta berba etten dou eskualdeko forun... inok nehi bazue bixitta (hori bai, azpi-euskalki zarratun... hori ulertzen bazu ezta jeroglifiko gatxik, launtzarra!)\nZemuz bizi haiz! Horrela agurtzen dek sarri, eta agurra etorrerakoa eta joatekoa izan ohi da. Itzuli bai, itzuli ez, hor dabil irakurleria, nahi baina... Tira, horrela hartutako erabakiak ez dira pentsatu gabekoak. Izan zirenak izan ziren, ezer ez da betirako. Egunerokoak aspertu ere egiten gaitu denok. Xabier, eskerrik asko egunero zer idatzi pentsatzeagatik, borondatezko aritzeagatik, blog irakurle izaten laguntzeagatik. Apur bat denbora libre gehiago izango dek orain. Tira, "Sei ipuin amodiozko" izan zen orduan. Horra hurrengo baterako izenburu berria: "Sei amodio ipuin baterako" Eongo gaittuk! Ondo izan.\nbueno, hemen ez zaitugu gehiago irakurriko, baina beste lekuak eta moduak egongo dira. Arima enkoniatuak liburuko narrazioekin, esaterako, ederto pasatu dut, arrautza frijituaren teoria nigan bete ez arren (nik arrautzaren gorringoa bukaerarako uzten dut, baina bizitzan kontrako joera daukat, batzuetan zorionez, bestetan zoritxarrez). laster arte ;-)\npena hartzen diat xme,\nHau dok hau. Sautrelan entzun larregi idazten duala, eta bloga laga? :-)\nAurrekuan moduan, hau be "gezurretako" agurra izan deilla.\nLehen Julen, orain hi... Laster ezingo dituzte "Blogak eta literatura" mahai-inguruak edo "Idazle blogariak" erreportajeak egin! ;-)\nFaltan botako ditiagu hire gogoeta, analisi eta eztenkadak. Ondo segi!\nGogoa ez dek beti sasoian egoten, gorabeherak izaten dizkik, baina jun bezela, etorri ere egiten dek. Eta agur esaten duenak apaaaaaaaaaaa! esan zeikek atzera nahi duen momentuan, beraz...\nOporrak aurreratu dituala esango nikek. Baietz oporren ondoren azaldu berriz!\nNere kasuan pena erdipurdikoa dek, laguna haut eta! Hire berri nik behintzat izango diat tarteka. Blogak egin gatxik lagun. Hori irabazi diat nik hire blogarekin, ez dek gauza makala.\nZaindu, deskantsua gozatu, eta arin bueltatu!\nGauzak dauden bezala idazle liburudun = blogari konbinazioa ez da gehiegi betetzen gurean.\nDena den, xme bueltatuko dela uste dut.\nBa, nik ere sentitzen dut, nahiz eta, egia esan, gutxitan jartzen naizen blogetako kontuak irakurtzen. (Barkatuko ahal dit Xabierrek, nik behintzat ordenagailuan irakurtzeaz erreta bukatzen baitut ia egunero: e-mailak, word lanak, web orriak, eta e-mail gehiago irakurtzeaz asper-asper eginda).\nHala ere, biblioteka batean lan egindakoa naiz eta badut kezka bat: zer gertatuko da mezu hauekin guztiekin? Xabierren mezu batzuk liburu batean jaso dira, baina gainerako mezuak? Eta bere irakurleen erantzunak? Eta desagertu edo desagertuko diren beste blogarienak?\nErantzunik bai, eibartarren artean?\nBesarkada bat Xabierrentzat eta ez adiorik!\nDieta barik lagako deuskuzu paperjaleoi, Xabier. Eta "Gaztelako batek" zeure falta sumatuko dau, fijo. Maitasun/gorroto harreman polita sortzen ebilan zuen artean...\nHau sorpresa deabruaren eguna (6-6-6) esnatzeko!\nEspero genuen, baina ez hain azkar: kriston grazia egiten didate esaten dutenek ez daukatela astirik blogak irakurtzeko. Grazia egiten dit, ezin dutelako imajinatu ere egin zer den ia bi urtez blogean idazten aritzea, konstantzia eskuzabal itzelarekin, eta denbora ateratzea denboraren arrastorik ere ez dagoela dirudien lekuetatik.\nZer esango dut, orduan? Pena dudala? Keba! Alderantziz: pozten naiz zugatik, "borondatezko" lan honen loturak laxatu eta disfrutatzera zoazelako. Disfrutatzera, idaztera... bai, disfrutatzera azken batean.\nTira ba: eskerrik asko oparitu diguzun denbora guztiagatik. Ba ote lorpen handiagorik idazle batentzat, irakurleari denbora oparitzea baino?\nBazijoak beste bat...\nEta atzetik bazetoztek indar berriak...\nEz nintzen soldadutzara joan baina ikusten ditut jeneralak etxeratzen; infanteriaren ordua da! Txantxa da. Segi idazten nahi baduzu, eta nahi ez baduzu, ba ez; mende honetako pilosopo handi batek dioenez: "Ondo pasatzeko jaio ginen".\nPlazer hutsa, beste behin.\nAzken aste hauetan blogosferatik desentxufatuta nabil, halabeharrez, baina etxera bueltatzerakoan nire blog gustukoenak goitik behera irakurtzeko asmoa nuen, eguneratzeko, zertan zabiltzaten jakiteko.\nPena, xme! Baina alde batetik erabaki egokia iruditzen zait: nik ere neure blogak amaiera izan behar duela pentsatzen dudalako, bi edo hiru hilabeteko bloga izango zela banekielako. Eta, kasu batzutan, iraupen mugatua blogen ezaugarri beharrezko bat izan daiteke. Gogoa galduta, bloga haizea galtzen hasiko zen, eta horregatik uste dut erabaki zuzena dela, eta azkarra. Blog batek helburu argi samar bat eta gogo piztu bat behar du, txispa mantendu nahi badu.\nEta badakit atsedenaldiaren ondoren zure metadona dosiak beharko dituzula, berandu baino lehen, eta blog bikain honen bigarren etapa hasiko duzula.\nAiiii.... zelako melodramatikuak zarien, idazliak. O.\nKaixo Xabier! Egia esanda blogak ez dut azken aldian asko irakurri. Azkenean ez daukagu denbora dena egiteko, horregatik nik oso gutxi idazten dut. Zure lehenengo liburua irakurri dut eta beste batzuk ere bai. Duela gutxi irakurri nuen goierritarra aldizkarian idatzi zenuen artikulua. Beraz, leku batean edo bestean zure idatziak irakurriko ditugu. Zoriontsua izan, azken finean hori da garrantzitsuena. Zorte on!\nSarri artio, Xabier


Hilaren 20an, eguerdian, saihesbidea itxiko da Espainiako Itzulia pasatuko delako - Azkoitiko Udala\nHilaren 20an, eguerdian, saihesbidea itxiko da Espainiako Itzulia pasatuko delako\nDatorren asteartean, urriaren 20an, Azkoitia eta Zumarraga lotzen dituen GI-631 errepidea itxiko da eguerdiko 14:00etan Espainiako Itzulia pasatuko delako. Beraz, Azkoitiko saihesbidea bi norabideetan moztuko da trafikoarentzat eta udalerritik ateratzeko modu bakarra Azkaratetik barrena izango da, Elgoibarko errepidetik, hain zuzen. Herri barruko errepideei ez die eragingo txirrindularitza itzuliak.\nEspainiako Itzuliaren lehenengo etapa leihatuko da hilaren 20an. Irundik aterako dira txirrindulariak eta Eibarren izango dute helmuga, 173 kilometro egin ondoren. Espainiako Itzulia 14:56an espero da Azkoitian baina GI-631 errepidea ia ordubete lehenago moztuko da, ordubiak aldera gutxi gora-behera. Behin txirrindulariak pasata, trafikoa normaltasunera itzuliko da.\nEnpresa askotan arratsaldeko erreleboa 14:00etan hasten dute eta txanda horretan sartu behar duten langileek bereziki kontutan izan beharko dute trafiko mozketa.\nLasterketa normaltasunez joaten bada eta aurreikusitako ordutegiaren barruan, 15:15erako GI-631 irekita beharko luke egon berriro behintzat Azpeitirako norabidean. Zumarragarantz beranduago zabalduko da txirrindulariak ere Legazpirako norabidea hartuko baitute.\nTrafikoa zuzentzeko eta seinaleztatzeko boluntarioak\nTrafiko, Ertzaintza eta Udaltzaingoaren agenteak arduratuko dira trafikoaz. Alabaina, boluntarioen kolaborazioa eskatu dute Altzibarko biribilgunetik Elosuko bidegurutzera doan tartean trafikoa zuzentzeko eta seinaleztatzeko. Boluntariorik balego, Udaltzaingoarekin jarri beharko lukete harremanetan 943 85 71 71 telefonora deituta.


EAJ-PNV Gipuzkoako Batzar Nagusiak: BASO-POLITIKAN GARDENA IZATEKO ETA SEKTOREAREN ESKARIAK AINTZAT HARTZEKO ESKATU DIO EAJ-PNV-K BILDURI\nBASO-POLITIKAN GARDENA IZATEKO ETA SEKTOREAREN ESKARIAK AINTZAT HARTZEKO ESKATU DIO EAJ-PNV-K BILDURI\nForu Aldundiak Mendietako zuzendari Julian Unanue kargutik kendu du eta, ondorioz, eztabaida sortu da. Orain, Gipuzkoako Batzar Nagusiek ere horri buruz eztabaidatuko dute. Izan ere, EAJ-PNVren batzarkide taldeak eskatu du foru diputatu Jon Peli Uriguenen parte-hartzea Berrikuntzako, Turismoko eta Landa Garapeneko batzordean. EAJ-PNVren batzarkide Igor Iturainek Foru diputatuaren parte-hartzearen helburua azaldu du: “Alde batetik, argitzea Mendietako zuzendari Julian Unanue kargutik kentzeko arrazoiak; eta, bestetik, azaltzea Gipuzkoako Foru Aldundiak inposatu nahi duen baso-politika, izan ere, arloko elkarte garrantzitsuenen nahiz nekazal sindikatuen iritziaren aurkako politika da”.\nHorren harira, Iturainek salatu du Julian Unanue kargutik kentzeko prozesua iluna izan dela: “Berriro ere, Gipuzkoako Foru Aldundiaren gobernuaren bozeramaile Larraitz Ugartek gezurra esan du, hain zuzen ere, Unanue Mendietako zuzendari kargutik kentzeko arrazoiak azaldu dituenen gezurra esan du. Izan ere, Ugarte bozeramaileak esan du Unanue kargutik kentzeko adostasuna egon dela eta gauza naturala izan dela. Baina aitzitik, behin Mendietako zuzendari ohiaren adierazpenak entzunda, agerian gelditu da Larraitz Ugartek berriro ere gezurra esan diela gipuzkoarrei. Eta hori, oso larria da, izan ere, beste behin Larraitz Ugarte ez da gardena izan kudeatzen eta, gainera, ez du informazioa egoki eman”.\nEra berean, baso-politikari buruz, EAJ-PNVren batzarkideak Bilduri eskatu dio gardena izateko eta ekimenak egiteko. Igor Iturainen iritziz, ekintzak sektorearen eragileekin eta Baso-Kontseiluarekin adostu behar ditu Bilduk – gogoan izan, eragile horiek guztiak Bilduren aginteko foru gobernuaren asmoen aurka –.\nAzkenik, Iturainek honakoa salatu du: “Bilduk ez du kontuan hartzen Baso-Kontseiluaren iritzia, hain zuzen ere, gaian adituak diren erakundeen zein elkarteen iritzia”.


Olatz Zabala eta Jon Urtizberea irundarrak, San Martzialen garaile : Bidasoko Hitza\nOlatz Zabala eta Jon Urtizberea irundarrak, San Martzialen garaile\nSan Martzial mendira igoera egin zuten larunbatean. Bertan, Bidasoko korrikalariak izan ziren nagusi emakumeetan zein gizonetan.\nSan Martzial igoera 2019.\nSan Martzialerako 43. Igoera egin zuten larunbatean, 3,6 kilometroko bide malkartsuarekin. 135 korrikalarik parte hartu zuten, iazko 110en aldean. Gora egin du partaidetzak, beraz. Horien artean azkarrenak Olatz Zabala emakumeetan eta Jon Urtizberea gizonetan izan ziren, biak etxekoak, irundarrak. Hori bakarrik ez, bi podium nagusietan Bidasoko korrikalariak izan ziren.\nSan Pedro eta San Martzial jaien harira egin dute aurten ere lasterketa historikoa. Motza da, baina latza. Gainera, bero egin zuen, baina hala ere, egin ziren markak onak izan ziren. Bidasoa Atletismo Taldeak (BAT) antolatzen duen herri lasterketa egoki joan zen, partaidetza eta giro aldetik.\nJarraian, emakumeen eta gizonen ohorezko postuak:\n1. Olatz Zabala (Irun) 17.23\n2. Claudia Behobide (Hondarribia) 17.40\n3. Monica Telletxea (Irun) 17.41\n4. Carol Donoso (Irun) 18.42\n5. Olatz Tristan (Irun) 18.43\n1. Jon Urtizberea (Irun) 14.36\n2. M’Barek Ait Benali (Hondarribia) 14.49\n3. Victor Madejon (Irun) 14.56\n4. Javier Sodupe (Irun) 15.11\n5. Asier Landart (Irun) 15.26\nSailkapen osoa ikusteko sartu hemen. Jarraian, igoeraren hainbat argazki, BATek HITZAra bidalitakoak.\nBATen beste berriak\nEkainaren 15ean BATen pistako emakumeen taldeak Espainiako Ohorezko Mailan mantentzea lortu zuen Madrilen, Estatuko mailarik gorenean izango da, beraz, 2020ko pistako sasoian. Jaitsierako kanporaketa izan zen, eta puntu bakarragatik lortu zuten BATgirls bezala ezagutzen diren taldekoek salbazioa. Bertako marka bat aipatzeko modukoa dela adierazi dute BATeko kideek: 4×400 erreleboan, Gipuzkoako errekorra egin zuten bidasoarrek, hain zuzen, 1983tik gainditu gabe zegoen errekorra: 3 minutum 50 segundo eta 30 ehunekotan utzi dute herrialdeko marka errelebo luzeen lasterketa horretan. Marka horri esker, puntu asko pilatu zituzten BATeko emakumeek, maila mantentzea ahalbidetuz.\nBestalde, Irune Muguruza taldekidea, Espainiako 18 urtez azpikoen selekziora deitua izan da, maila horretako Kopa Iberikoa jokatzeko Madrilen hilaren 29an. Hesien 400 metroko lasterketan parte hartuko du.\nBATen 4x400eko taldeak Gipuzkoako errekorra egin du.


MICINORM Iruñean erosi batetik € 39\nKrema Micinorm aurka onddo erosi Iruñean (Espainia)\nOna erosteko Micinorm Iruñean, izan behar du:\nNon erosi Iruñean Micinorm\nSartu ordena formularioa zure izena eta telefono ordena berri bat krema Micinorm Iruñean at prezioa apaldu. Deitu dut aholkulari ordenaren arabera Micinormzuen deitu egingo da laster. Ordaindu partzelaren daiteke lortu ondoren, bere gora postetxean edo mezularitza Iruñean.\nNola erosi Micinorm Iruñean\nOna erosteko kostu txikienean Micinorm Iruñean (Espainia), eskaera-orria behar duzun emateko telefono zenbaki bat eta zure izena denbora labur bat izango duzu harremanetarako Kudeatzailea erantzun guztiak zure edozein galdera eta eskaera arabera Micinorm. Ordainketa jaso ondoren, partzelaren batetik courier edo postetxean. Prezioa krema entrega Micinorm Iruñean mail edo mezularitza arabera alda daiteke hiria Espainia, galdetu prezioa aholkulari baten ondoren ordenatzen web orrian.\nOrdena Iruñean Micinorm


Sant Llorenç de Montgai - Vía Lo “Pep” (derrigorrez 5a, 95 m, 4c) ~ Eskalatzen\nSant Llorenç de Montgai - Vía Lo “Pep” (derrigorrez 5a, 95 m, 4c)\nEgilea X Larretxea Ordua 14:13 Komentariorik ez\nEgun hotza eta lainotua suertatzen da. Formiguera hormara igotzea erabakitzen dugu bertan ezagutzen ditugun bideren bat egitera eta “Normal” bidearen alboan beste bide bat ireki eta ekipatu duten ezustekoarekin aurkitzen gara. Soka bikote bat bidea egiten zegoenez, denbora egiteko, “Normal” bidea egitea erabakitzen dugu, ondoren bide berrian sartzeko asmoz. Bideari zailtasunari buruz ez genuen informaziorik, baina susmoa genuen inguruan dauden bideen antzekoa izango zela. Ez ginen oker.\nBideak kalitatezko arroka du eta ongi ekipatua dago. Gogoarekin geratzen zara. Ezin hobea da inguruan dauden beste bideren batekin konbinatzen bada.\nBideen izenak hormaren oinarrian dagoen harri batean margotuta daude. Bidea Josep Molin Basi-ren omenean irekita dago.\nL1 (40 m, 6 aseguru, 4a). Itsasgarritasun handiko harri trinkoz osatutako plaka. Bilgunera iristeko azken metroak oso etzanak dira.\nL2 (25 m, 7 aseguru, 4c). Hasieran horma bertikala. Bigarren eta hirugarren aseguruen artean dagoen arroka-zubian zerbait jartzeko aukera dago. Zati bertikala gainditu ondoren plaka etzanago batetik eskuin aldera igo behar da.\nHorma eskuinagotik eginez seguruenik zertxobait zailagoa irten daiteke.\nL3 (30 m, 9 aseguru, 5a). Aurrekoaren antzekoa, baina mantenduagoa. Euste lekuak dituen plaka bertikala, baina euste leku horiek bilatu egin behar dira.\nJaitsiera: Atzean jaiotzen den bidezidorretik jaitsi gaitezke oinez edota “Normal” bidetik rapelatuz. Bigarren hori egiteko, gure azken bilgunetik 3 metro azpira eta ezkerrera rapelatzeko balio duen bilgunea ikusiko dugu (2 parabolt eraztunekin).\nMateriala: 9 zinta + bilgunerako materiala. Friendsak eta fisureroak soberan.\nNork ekipatua: Lluís Olóndriz, Miquel Urbano eta Joan Ramon Segura, 2016.\n1. igoera: Lluís Olóndriz, Miquel Urbano eta Joan Ramon Segura, apirila 2016.\nCategories: 4c, Bide_ekipatua, Lleida


May’s treaty before the House of Commons – SAPIABlog\nHomeBrexitMay’s treaty before the House of Commons\nThis post was written in Basque, apologies for the inconvenience\nPost honetan Brexit prozesuaren bilakaerari erreparatu diot. Berria egunkariak elkarrizketa eskatu zidan eta haien kezken harira honako testu hau prestatu dut.\nBrexit-aren negoziazioetan, Europako Batasunak (EB) zer-nolako jarrera izan du?\nBrexit testuinguruan kokatzeko, Europar Batasunaren jarrera bere instituzioen ahalmenen eta betebeharren menpe dagoela abiapuntu hartu behar dugu. EBren tratatuek finkatuak dira ahalmenok neurri handi batean, batez ere Artikulu 50 famatuan. Hiru instituziok esku hartzen dute estatua Batasunetik ateratzearen prozesuan: Kontseiluak (estatuen interesen ordezkaria) aldebiko akordioa berretsiko du; Parlamentuak ados egon behar du. Batzordeak ez du ahalmen erabakitzailerik gai horretan baina negoziazioak bideratzen ditu, betiere aurreko bi instituzioek emandako gidabideei jarraituz. Batzordearen partetik Barnier frantziarra eta Weyand alemaniarra dira negoziazio talde buru trebatuak. Kontseilu Europarrareko Tusk presidentearekin eta Parlamentuak izendatutako Verhofstadt ordezkariarekin bat eginez, Batasuna inoiz baino elkartuago azaltzea lortu dute. Negoziazioak ohi baino gardenagoak, urratsez-urrats funtsezko dokumentuak guztiok kontsultatzeko moduan utzi dituzte. Erresuma Batuaren partetik, ordea, negoziazio buruak etengabe aldatu dira bi urteotan eta noraezean zebiltzatela pentsatu dugu hainbatetan.\nErresuma Batuaren interesik handiena ez da bidezko irteera antolatzea, baizik eta EBrekin merkataritza harreman pribilegiatuak lortzea, etorkizunari begira; azken finean, Erresuma Batuko produktu gehienak geuk erosten ditugu. Hortaz baliatuz, Batasuneko negoziadoreek agenda hiru fasetan antolatzea ezarri zuten: bidezko irteera (hots, Erresuma Batuak iraganeko konpromisoak beteko zituela ziurtatzea), irteeranzko transizioa, eta etorkizuneko aldebiko harremanak itxura ematea. Fase batetik hurrengora pasatzeko, ezinbestekoa zen emandako aurrerapausuak nahikotzat jotzea. Horrela, Batasunak Erresuma Batua estutu zuen, beste edozeri buruz ez baitzuten hitz egin berak aurreko zorrak ordaintzeko konpromiso sendoa hartu arte. Halere, akordio hori guztia ezerezean geratu dela badakigu.\nAsteartean, Komunen Ganberan ez badute Mayren B plana onartzen, zer estrategia izan lezake EBk egun horretatik aurrera?\nDakigunez, B plana izeneko proposamenak ez du aurrekoaren aldaketa nabarmenik proposatzen. Horren aurrean, EBren erantzun argia izan da eurei ez dagokiela erantzunik ematea. Baloia Londresen teilatuaren gainean dagoela azpimarratu dute iturri guztiek. Negoziazioetan emandako denbora eta energia itzelak izan dira. Estatuburuak ez daude berriz irekitzeko prest. Ez da akordio berririk egongo. Gaur bertan, Erresuma Batuko Parlamentuak erabaki du Otsailaren 26ra arte aurrerapausurik ez badago, haiek hartuko dutela aurrea epea luzatzea eskatzeko. Gehienez jota, akordioaren edukia zatitu eta atalez ataleko akordioetara heltzea posible litzateke, teorian, baina ez dago aukera hori proposatzen duenik, nik dakidala. Gainera, irtenbide horrek Batasunaren jarrera ahulduko luke, berak nahiago baitu ezer ez finkatzea guztia finkatu arte.\nEstatu kideak orain arteko batasun irudia mantentzeko gai izango direla uste duzu?\nBai. Gerta liteke gobernu ordezkari baten batek bere kabuz azaltzea hedabideetan, baina oinarrizko jarrera ez da aldatuko, inondik inora. Finean, jokatzen duguna Batasunaren biziraupena da.\nZentzu horretan, Poloniako Atzerri ministroak asteon esan du backstop-a bost urtez mugatzea litekeela irtenbidea. Horrelako erabakiren bat onuragarritzat duzu Erresuma Batuarentzat eta EBrentzat?\nBatasunaren gaietan jendaurrean adieraztea zaila da. Politikariei gai orori buruzko iritziak eskatzen dizkiegu, baina adierazpenak ezberdin hartzen dituzte Europako entzuleek eta nazio-mailakoek. Kasu horretan ez dakit ministroa nori hitz egiten ari zitzaion. Funtsean, Batasunaren ordezkaria izan ezean, bere hitzek ez daukate iritziaren baino balio handiagorik.\nBackstop-aren atzean xede argia dago: Irlanda eta Ipar Irlanda arteko muga berreraiki ez dadin. Hori izan da Batasunaren funtsezko lehentasuna. Gaurkoz, hara joaten bagara ez dugu mugarik hautemango. Tamalez, Brexit ostean, muga ikusezin hori Batasuneko kanpoko muga bihurtuko da. Pertsonen eta merkatal produktuen zirkulazioa kontrolatzeko beharra ekarriko du. Muga-zergez aparte, Erresuma Batuko araudiak ezberdinak izango dira eta ‘dumping’ prebenitu beharko dugu zenbait arlotan (kalitatea, kontsumitzaileen eta ingurumenaren babesa, langileen eskubideak, etab). Muga saihesteko bide bakarra da Ipar Irlandak Batasuneko araudiei eusten jarraitzea, baina irtenbidearen aurka daude buru-belarri Ipar Irlandako DUP alderdiko unionistak, bertako gobernuan daudelarik.\nIrlandako arazoak Brexit-eko akordioa oztopatzen zuenez, gerorako utzi dute Irlandaren egoera argitzea. Akordio horretara heldu arte, Ipar Irlandak Batasunaren zenbait araudi aplikatzen jarraitzea da backstop-a. Logikoa denez, Brexit-ari sustengo zabala eman zioten Ipar Irlandakoek zein Ingelesek aukera hori mugatu nahi dute, baina Europar Batasuna Irlandaren ondoan erabat egongo da eztabaida honetan. Izan ere, bake-prozesuari eutsi nahi izanez gero, backstop-a mugatzea oso irtenbide desegokia da.\nEBk jakin izan al du azaltzen zer den adosturiko akordioa? Erresuma Batuko diputatu askorengan zalantzak izan baitira eta askok gaizki ulertu dituzte kontzeptu batzuk…\nNegoziazioak izkutuan garatu diren horrekin ez nator bat. Ez dut adostu diren arazoen konplexutasuna ukatuko, gaiak ez dira edonork ulertzeko modukoak. Baina diputatuak badituzte laguntzaileak, adituak izan ezean; gainera, negoziazio-talde buruak bidean zehar azalpenak emateko prest agertu dira beti. Gakoa da, nik uste, adostu denaren ondorioak herriari azaltzeak ondorio politiko latzak ekar diezazkiekeela, sektore askotan urte luzez pairatuko diren ondorioak. Brexit-aren alde bozkatu zezan, herria engainatu edo desinformatu zutenek orain ez dizkiote ateratzearen gizarte eta ekonomia ondorioak azaldu nahi. Gainera, ez dugu ahaztu behar Komunen Ganbarako diputatu bakoitzak, geureek ez bezala, erantzukizun zuzena dutela jatorrizko barrutiko herritarren aurrean.\nZer kasutan onar lezake EBk 50. artikulua luzatzea?\nTratatuak ez du aipatzen ez kasurik ez eperik. Gobernuak eskatuta, beste 27 gobernuek onartzen badute, eurek finkatuko dituzte epea eta baldintzak. Nire iritziz, luzatzearen helmuga ondo finkatu ezean ez da aho batekotasunik lortuko. Luzatu bai, baina zertarako?\nJean-Claude Junckerren agintaldia aurten bukatuko da. Etorkizuneko harremana negoziatzerakoan, Europako Batzordeak beste presidente bat izango du. Horrek eragina izan lezake EBren jarreran?\nEz. Kontu horretan Batzordearen ahalmenak oso mugatuak dira, estatuen (gobernuen) esanetara dago. Askoz ere erabakigarriagoa izango da Maiatzaren hauteskundeetatik aterako den Parlamentuko osaera. Bozka ematea ezinbestekotzat jotzen dut, ikuspuntu europar batetik, Batasunaren aurkako muturreko alderdiek aurrera egitea saihestu behar delako.\nBrexit-aren prozesua baliagarria izan da EBrentzat frogatzeko talde komunitariotik ateratzea agian ez dela erabaki ona? Alegia, mezu hori transmititzeko nahia izan duela uste duzu?\nBatasunean zer hobetu badagoela argi dago, baina hutsuneak gorabehera, egonkortasun politikoa eta ekonomikoa lortu ditugu Batasunari esker. Nazioarte mailan geneukan baino indar handiagoa ere bai. Eremu ugaritan, herritarrok gure eskubideak zabaldu direla nabaritzen dugu, babes handiagoa dugu -bertoko erakunde publikoen aurrean-, batez ere, giza-eskubideen, gardentasunaren eta finantza-kudeaketa sendoaren ikuspuntutik. Estatuak horrekin bat ez badatoz atera daitezke, burujabe diren aldetik, baina Batasun murriztuaren Europa bat ez litzateke inorentzat komenigarria izango. Estatuak nazioarteko erakundeen barruan aritzea onuragarria da, haien kabuz egiten dutenean gatazkak sortzen dira beti, herritarrok pairatzen ditugunak.\nEta mezu horren arabera ari da negoziatzen eta bere lehentasunak finkatzen?\nBai. Aldebiko negoziazioei begira, zera azpimarratu nahi izan dute: Batasunetik atera daiteke baina ez muxu-truk. Bestela balitz, beste estatu batzuek jarraituko lukete, muturreko alderdiek beti eurenari eusten diotelako. Batasunetik at, Nazio-gobernuaren aldetik, askoz ere askeago jokatzen du noski.\nFinean, brexit-ak zer suposatu du Europar proiektuarentzat?\nBritaniarrak onuragarriak izan dira Batasunarentzat arlo askotan, baina maiz oztopoak jarri dizkiote integrazioan aurrera egiteari. Urte luzez geldituta egon diren zenbait egitasmo interesgarriei bultzada emateko gai izango da Batasuna Brexit prozesu jasangaitz eta luze hori itxi eta berehala.


Euskalmusik: apirila 2012\n2012(e)ko apirilakren 28(a)\nAraba Euskaraz 2012 - Kontzertuak\nEkainaren 17an ospatuko da aurten Arabako ikastolen jaia, ''Barneratu, Barreiatu'' lelopean. Besteak beste, Gatibu, Bizardunak, Ze esatek!, Jonhy & Josep eta Nahixan taldeak izango dira bertan. Azken hauek 2012ko abestia ata bideoklipa egin dute, iaz bezala:\nNork idatzia: Pinoxmb ordua: 13:27 0 iruzkin\nEtiketak: Bizardunak, Gatibu, Nahixan, Ze Esatek\nEtxeko Andre - Anje Duhalde\nAnje Duhaldek "Ibilean" disko berria kaleratu du. "Etxeko andre" da bere bideokliperako erabali duen abestia. "Ibilean" zuzenekoa, Anjeren agertoki kuttunak diren Bilboko zein Ondarroako Kafe Antzokietan izan da grabatua.\nNork idatzia: Pinoxmb ordua: 12:46 1 iruzkin\nEtiketak: Anje Duhalde\n2012(e)ko apirilakren 26(a)\nKamikazea - Herstura\nErROOCKaldeko sototik atera de beste talde bat. Aspaldiko ezagunak genituen Sanlo Garage Brothers izenpean, eta orain, Herstura bezala birbataiatuak datozkigu disko eta guzti. Hemen duzue abesti berri bat:\nBai - Sueder\nSueder talde Gernikarra:\nGernika - Audience\nAudience taldeak Mikel Laboaren 'Gernika'-ren bertsioa egin du:\nNork idatzia: Pinoxmb ordua: 16:46 0 iruzkin\n2012(e)ko apirilakren 25(a)\nGozo eta Hits - Txuma Murugarren\nTxuma Murugarrenen azken diskako kantu bat dugu honakoa. El Monstruitok “B aldeko kantuak” diskatik ateratako “Gozo eta hits” kantuarekin egindako bideoa da (2011ko Irailean). Protagonista Isidro Elgezabal da eta lan zoragarria egin du:\nNork idatzia: Pinoxmb ordua: 23:04 0 iruzkin\nEtiketak: Txuma Murugarren\nMuxurik muxu (ft. Aiora Zea Mays) - Enkore\nAiora Renteriaren laguntzaz datorkigu Enkore taldea bere azken diskan:\nNork idatzia: Pinoxmb ordua: 19:07 0 iruzkin\n2012(e)ko apirilakren 18(a)\nHerri Urrats 2012 - kontzertuak\nDatorren maiatzaren 13an ospatuko dute Herri Urrats Senperen eta dagoeneko badakigu Anje Duhalde, Zarama, Su ta Gar, Gose, Bidaia eta Obrint Pas taldeak han izango direla. Xalbador Ikastolarentzako izango da aurten bildutako dirua. Halaber, La Troba Kung Fu talde katalanak 2012ko abestia egin du eta entzun edo deskargatu daiteke jaiaren weborri ofizialean: http://www.herriurrats.com/. Egitaraua HEMEN duzue.\nNork idatzia: Pinoxmb ordua: 20:20 0 iruzkin\nEtiketak: Anje Duhalde, Bidaia, Gose, Su Ta Gar, Zarama\n2012(e)ko apirilakren 17(a)\nOngi etorri - Egurra ta Kitto\nEgurra ta Kitto taldeak, 2012ko udaberrian, Azpeitian burututako Elkartasun Kantu lehiaketara aurkeztutako abestia da hau. Webgune honetan talde guztien aurkezpen bideoa eta abestia HEMEN dituzue eskuragarri.\nNork idatzia: Pinoxmb ordua: 16:42 0 iruzkin\n2012(e)ko apirilakren 16(a)\nArabatakada 2012 - kontzertuak\nAurtengoan Arabatakada jaialdiaren bederatzigarren edizioa ospatuko dute Maiatzaren 11ean, ostiralez, Mendizabalako landetan. 10:30etan Kanpuseko ikasleen arteko olinpiadak izango dira, kanpusean bertan. 14:00tan herri bazkaria. 17:00etatik aurrera kontzertuak hasiko dira hurrengo taldeekin: Maketa lehiaketako irabazlea, Gose, Hesian, Betagarri, Kaotiko, EH Sukarra eta gaupasa Tximeleta erromeriarekin.\nInformazio guztia eta sarrerak: http://www.arabatakada.org/\nEtiketak: Betagarri, EH Sukarra, Gose, Hesian, Kaotiko, Tximeleta\n2012(e)ko apirilakren 4(a)\nBegi Polit - Mutürbeltz\nKantu honen hasiera zerbait dakarkizu gogora?\nNork idatzia: Pinoxmb ordua: 20:52 0 iruzkin\n2012(e)ko apirilakren 2(a)\nEskura Sekula - Eraso!\nUrte anitz pasa eta gero, Eraso! talde zarauztarra bilduma berria jarri du kalean: Ez Gara Inoiz Hilko. Hurrengo kantua aukeratu dute aurrerapen kantu bezala.\nNork idatzia: Pinoxmb ordua: 20:04 0 iruzkin\n▼ apirila (12)


"Mila esker" - - Goiena.eus\nAndoni Arando Elejalde\nAndoni Arando Elejalde 2013-06-08 02:00\nArrasate Eskubaloi klubak eskutitz honen bitartez bere esker ona adierazi nahi die...\n... jokalari, entrenatzaile, laguntzaile, familiakide eta, bereziki, gure jarraitzaile sutsuenei eta patrozinatzaileei; azken urteetan egindako lanari eta esfortzuari esker, Arrasate Eskubaloi osatzen dugun partaide guztion ametsa egia bihurtzea lortu baitugu.\nEstatu mailako lehenengo nazionaleko txapelketara iristea ez da erraza izan, bide gogorra izan da; ilusioz eta garaipenez betea, baina baita porrotez eta atsekabez. Horregatik, balentria hau posible egin duzuen guztiokin partekatzea gustatuko litzaiguke. Hemendik gure esker on eta zintzoena helarazi nahi dizuegu.\nHorrez gain, Arrasateko gainerako kirol elkarteei ere eskerrak eman nahi dizkiegu jaso ditugun zoriontze mezuengatik, bereziki Arrasateko Futbol klubak eskainitako omenaldiagatik. Izan ere, beraiek baitakite inork baino hobeto federatutako lehiaketetan aurrera egiteko egin behar den lana eta esfortzua zein den, batez ere gure herrian.\nAzkenik, ez dugu ahaztu nahi igoera fase honetan gure ondoan egoterik izan ez duen zuzendaritzako kidea, Mariano Arrieta. Gure eskerrik beroena eta besarkada handi bat urteetan egindako lanagatik.\nBestalde, ekainaren 15ean (osteguna) 17:00etatik 19:30era eskubaloiko entrenamendu saioak egongo dira iturripeko kiroldegian. Bertara 9-12 urte dituzten neska-mutilak etortzea eskatzen da; hau da, 2001 eta 2004 urteen artean jaiotakoak. Larunbatean ere, ekainaren 17an, entrenamendu saioak egongo dira goizean, 10:00etatik 13:00etara.\n(Arrasate Eskubaloi kluba)